Eriell Ўзбекистонда 60 та нефт ва газ қудуғи қуради\n11:22 27.10.2015 (Янгиланган 11:25 27.10.2015)\n“Ўзнефтегазқазибчиқариш” АК вакили Тошкентда ўтказилган Халқаро Саноат ярмаркасида тендер ғолибининг Ўзбекистон бозорида тажрибаси катта деди.\nТОШКЕНТ, 27 окт — Sputnik. “Ўзнефтегазқазибчиқариш” АК вакили хабарига кўра, Eriell халқаро нефтсервис гуруҳи, Ўзбекистоннинг Бухоро ва Қашқадарё вилоятларидаги жойлашган нефт конларида 63 та янги қазиб олиш қудуғи қуриш тендерида ғолиб чиқди.\nОлдинроқ “Ўзбекнефтегаз” АК 2016-2018 йилларда мамлакатнинг жануби ва шарқида жойлашган, ишлаб турган нефт конларига 486 миллион доллар сармоя киритиши хабар берилган эди. Хусусан, Бухоро ва Қашқадарё вилоятларида жойлашган, умумий нархи 480 млн доллар бўлган, 63 та янги қазиб олиш қудуғи қуриш тендери эълон қилинган эди.\nЛойҳа шу қаторда, Андижон, Қашқадарё ва Cурхондарё вилоятларида жойлашган 40 нефт қудуқларида, ер қатламини радиал ёришни ҳам кўзда тутган. Ушбу ишларнинг умумуий қиймати 6 миллион долларни ташкил қилади.\n“Ўзбекнефтегаз” олдинроқ 2015-2019 йилларда Ўзбекистоннинг нефт ва газ соҳасини ривожлантириш лойҳасини ишлаб чиққанди. Ушбу лойҳани амалга ошириш 2020 йилга келиб мамлакат шартли ёнилғи заҳиралари ҳажмини 468,7 млн тоннага (365 млрд кубометр табий газ газ ва 31,7 млн тонна суюқ ёнилғи) еткизиши керак.\nҲозирги кунда "Ўзбекнефтегаз" МХК қазиб олиш қуввати йилига 70 млрд тонна газ ва 8 млрд тонна суюқ углеводород маҳсулотларини ташкил қилади. Охирги икки йил мобайнида қазиб олинган углеводород маҳсулотлари ҳажми эълон қилинмаган.


Назарбоев ҳокимиятдан ағдарилган Акаев ва Бакиевни Қирғизистондан қандай олиб кетганини айтиб берди | Qalampir.uz\nНазарбоев ҳокимиятдан ағдарилган Акаев ва Бакиевни Қирғизистондан қандай олиб кетганини айтиб берди\nОлам\t16 Декабрь 2020 12:45 15322\nНазарбоев Қозоғистонни бўлишга уринишганини айтиб берди\nҚозоғистон Республикасининг Биринчи Президенти Нурсултон Назарбоев “Портретга чизгилар” ҳужжатли фильмининг иккинчи қисмида қўшни Республика – Қирғизистоннинг собиқ Президентлари Асқар Акаев ва Қурманбек Бакиевни Қирғизистондан олиб чиқишда қандай ёрдам бергани ҳақида сўзлаб берди. Ушбу сериал 15 декабрь куни “Хабар” телеканали эфирида намойиш этилди.\n“Қирғизистон ҳақида айтишим керак. Акаев. Уни Бишкекдан Таразга вертолётда олиб чиқишим керак бўлган. Вазият қийин эди, улар у ерда ўқ узишлари мумкин эди, аммо қарама-қаршиликка йўл қўймаслик учун мен уни олиб чиқдим”, дея Назарбоев ўз ҳикоясини бошлаган.\nҚозоғистоннинг Биринчи Президенти Қирғизистон собиқ Президенти Қурманбек Бакиевнинг Ўшга жойлашиб олиб, ўз тарафдорлари билан Бишкекка юриш қилмоқчи бўлганини эслаб, шундай деди:\n“Ундан кейин давлат раҳбарига айланган шахс билан ҳам худди шу воқеа рўй берди. У Ўшга жойлашди, у ерда тарафдорларини йиғди, уларни қуроллантирди ва Бишкек томон кетишга тайёр эди. Мен айтдим: “Қурманбек (Қирғизистоннинг собиқ президенти Қурманбек Бакиев), нима қиляпсиз, нега? Қон тўкишингиз мумкин. Яна Президент бўлишни хоҳлайсизми? Бундан кейин қандай қилиб ишлайсиз?” Умуман олганда, муваққат Президент бор эди (Роза Ўтунбаева), мен у билан гаплашдим, у: “Бирор нарса қилинг, Қурманбекни тинчлантиринг”, деди. Мен Қурманбекка қўнғироқ қилиб айтдим: “Сизни у ердан, Ўшдан олиб чиқиб кетаман. Кейин музокара олиб борасиз, яқинда бўласиз, шу ерда”. Уни аранг кўндирдим”.\nЭлбоши сўзида давом этар экан, Вашингтонда бу вақтда ядро қуролига қарши масалалар бўйича учрашув бўлиб ўтаётганини эслади.\n“Биз у ерда эдик. Россия Президенти Медведев эди. Обама бор эди. У ерда учаламиз пичирлашиб турган расм ҳам бор. Қирғизистонда фуқаролар уруши бошланиши ҳақида маслаҳатлашув бораётган эди. Бакиев қуролли отрядларда Бишкек томон йўл олмоқчи, буни нимадир қилиш керак эди. Мен айтдим: “Мен олиб чиқаман (Бакиев – тахминан), Россиялик жангчилар уни олиб чиқиб кетадиган самолётимни қўриқлаб берсин”.\nЎша пайтда Адилбек Жаксибеков Мудофаа вазири эди. Мен унга самолётни тайёрлаб қўйишни буюрдим. У ҳарбий разведка орқали ишлай бошлади. Унинг сўзларига кўра, Ўшдаги аэропорт қўниш йўлагига шағал тўкиб ташланган эди. Қўниш ёки учиб кетишнинг имкони йўқ. Мен: “Буни аниқ биласанми?”, деб сўрадим. У шундай деди: “Тўлиқ эмас, лекин менга шундай дейишди. У ерда имконсиз”. Мен: “Самолётни юбор, пастга тушсин. Агар у ерда ётган шағалларни кўрса, учиб кетсин, агар бўлмаса, қўнсин”, дедим. Қурманбекка эса, самолёт парвозга тайёрланаётганини, тайёрланиб туришини айтдим. Улар етиб келишди, ҳеч қандай шағал йўқ эди. Улар қўниб, оилани бортга олишди ва учиб кетишди. Агар бу қилинмаганида кўп қон тўкилиши мумкин эди”, дейди Қозоғистоннинг Биринчи Президенти.\nМаълумот учун, Қурманбек Бакиев Қирғизистон тарихидаги иккинчи ағдарилган Президент бўлган. Ундан аввалги раҳбар Асқар Акаев 2005 йилда лавозимидан четлатилган. Акаев ҳозир Россияда яшайди, Бакиев эса Беларусдан сиёсий бошпана олган.\nНурсултон Назарбоев Асқақ Акаев Қурманбек Бакиев\n16 Январь 12:41 34278\n16 Январь 08:18 33883\n15 Январь 09:06 30283\n14 Январь 11:07 22075\n15 Январь 12:49 20921


Ўзбекистон халқаро донорлардан коронавирусга қарши кураш учун $3 млрд олади\n24.04.20 14:24\tmsk\nЎзбекистонда шифохона қурилиши. Nuz.uz сайти фотосурати\nХалқаро молиявий ташкилотлар коронавирус пандемияси даврида Ўзбекистон аҳолисини, биснес, бюджет, инфратузилмаларни қўллаб-қувватлаш учун $3 млрд миқдорида грант ва имтиёзли заёмлар беришга тайёрдир. Бу ҳақда 22 апрель куни имзоланган республика президенти қарорида сўз юритилади.\nМаблағнинг энг катта қисми ($1,7 млрд ва 150 млн евро) давлат бюджети ва кризисга қарши кураш жамғармасини қўллашга сарфланади. Тадбиркорлик ва банк тизимини учун $700 млн, коммунал ва энергетика корхоналарини қўллаб-қувватлашга — $300 млн маблағ йўналтирилади. Соғлиқни сақлаш тизимига — $277,5 млн сарфланади.\nҚарор иловасида тиббиёт соҳасини қўллашга йўналтириладиган сарфларнинг тўлиқ тафсилоти берилган. Жумладан, $46 млн Зангиотадаги инфекция клиникаси ва Юқори Чирчиқ туманидаги карантин зонасига, шунингдек пойтахтнинг Чилонзор туманидаги перинатал маркази учун сарфланади. $22 млн маблағ эвазига 1800 дона ўпкани сунъий шамоллатиш аппарати ва бошқа тиббий ускуналар сотиб олинади.\nМолиянинг бошқа йўналишида 506 та ўпкани сунъий шамоллатиш аппарати, рентген-аппаратлар ва тест ўтказадиган ПЦР-аппаратлари сотиб олинади. Санитария-эпидемиологик хизматларни модернизация қилиш учун $100 млн сарфланади. Айрим лойиҳалар бошқа дастурлардан иқтисод қилинган маблағлар эвазига амалга оширилади. Масалан, Зангиотадаги инфекция клиникасини жиҳозлаш ишларига Сурхондарё вилоятини сув билан таъминлаш лойиҳаси маблағлари йўналтирилади.\nҚарорда халқаро донорлар билан музокаралар олиб борувчи Коодинация гуруҳи тасдиқланган. Унга Соғлиқни сақлаш вазири ва унинг ўринбосари, Молия вазири ўринбосари, Иқтисод ва Инвестиция вазирлари, шунингдек, айрим банклар раҳбарлари киради. Гуруҳни Бош вазир ўринбосари, Инвестиция ва ташқи савдо вазири Сардор Умурзоқов бошқаради. Гуруҳга тиббиёт товарлари ва хизматларини сотиб олишда тезлаштирилган процедураларни қўллашга изн берилган.\nМарт ойида Ўзбекистон президенти пандемияга қарши кураш мақсадида 10 трлн сўмга ($1 млрд 51 млн) эга кризисга қарши кураш жамғармасини тузди. Жамғарма ва давлат бюджетини қўллашга Ўзбекистон 2020 йили Халқаро молия институтлари ва бошқа манбалардан $1 млрд қарз олиши айтилган. Молия вазири Тимур Ишметов 23 апрель куни жамғармада 2 трлн 1 млрд сўм (тахминан $208 млн) жамланганини маълум қилди. Ундан 1 трлн 885 млрд сўми ($196 млн) сарфланган. Жумладан, 425 млрд сўм ($44 млн) Соғлиқни сақлаш вазирлиги қошидаги Санитария-эпидемиологик осойишталик агентлигига берилган, 407 млрд сўм ($42 млн) тиббий муассасалар қурилишига йўналтирилган.\nКуни кеча Бош вазир ўринбосари Жамшид Қўчқоров яқин орада республика ҳукумати иқтисолиётни қўллаб-қувватлаш учун халқаро молия ташкилотларидан $1,6 млрд миқдорида қарз олишини айтиб ўтганди. Жумладан, Халқаро валюта жамғармаси $375 млн, Осиё тараққиёт банки — $500 млн, Жаҳон банк — $750 млн кредит бериши кутилмоқда.


Қирғизистон ва Россия паспортлари. (Россия ички ишлар вазирлиги)\nОЛМАОТА – Украиналик айирмачилар учун Россия фуқаролигини олишнинг Кремль томонидан осонлаштирилиши Москва таъсиридан чиқишга интилаётган Марказий Осиё давлатлари учун огоҳлантиришдир, дейди кузатувчилар.\n24 апрель куни Россия президенти Владимир Путин шарқий Украинадаги тан олинмаган, россияпараст Донецк халқ республикаси (ДХР) ва Луганск халқ республикаси (ЛХР) аҳолисига фуқаролик бериш бўйича уч ойлик осонлаштирилган жараённи тасдиқловчи қарорни имзолади.\nРасмий статистик маълумотларига кўра, ДХРда 2,2 миллион ва ЛХРда 1,4 миллион фуқаро яшайди. Иккала ҳудуд ҳам Бирлашган Миллатлар Ташкилотига аъзо давлатлар томонидан дипломатик равишда тан олинмаган.\nҚабул қилинган қарорга кўра, эндиликда рус тилидан имтиҳон топшириш, шахсий маълумотлар текшируви ва Россияда 5 йиллик истиқомат талаб этилмайди. Бу ҳудудларда яшовчи Россия фуқаролигини олишни истаганлар ариза ва шахсни аниқловчи ҳужжат каби бир нечта ҳужжатларни топшириши кифоя.\nСўнгги йилларда қозоғистонликлар учун Россия фуқаролиги олиш енгиллаштирилган бўлса-да, кўпчилик буни Кремлнинг Украинадаги каби авантюризмининг бошланиши бўлиши мумкинлигидан хавотирланмоқда. (Россия ташқи ишлар вазирлиги)\nБу эълондан бир неча кун ўтиши билан, Путин «барча украиналикларга фуқароликни тақдим этиш ҳақида ўйлаётганини» айтиб ўтган, ва 1 май куни Кремль бир неча тоифадаги украиналик фуқароларни ҳам аризадан топширганидан сўнг уч ой давомида фуаролик олишлари мумкинлиги ҳақида қарорни эълон қилди.\nУкраинага босим ўтказиш\nПрезидент ёрдамчиси Владислав Сурков бу қарорни Украинадаги русийзабонларни ҳимоя қилишга қаратилган «муқаррар» чора деб атади.\nШунга қарамай, Украинада Путиннинг қарори янги Украина ҳукумати, айниқса янги президент Владимир Зеленскийни Донецк ва Луганскка махсус мақом беришга мажбурлаш сифатида талқин қилинмоқда.\nУкраиналик таҳлилчилар Украина фуқароларига нисбатан белгиланган фуқаролик сиёсати ва Россия тарафидан босиб олинган Грузия ҳудудлари – Абхазия ва жанубий Осетияда юз берган воқеаларни солиштирмоқдалар.\n1990 йилда Москва Абхазия ва Жанубий Осетиядагиларнинг кўпчилигига Россия фуқаролигини тақдим этган эдилар. 2008 йилда эса Грузияга бостириб кириш баҳоналари орасида у ердаги россиялик фуқароларни ҳимоя қилиш баҳонаси ҳам бор эди.\n«Путиннинг ЛДХР (Луганск ва Донецк) фуқароларига паспорт бериш ҳақидаги қарори Зеленский учун Кремль Осетия ва Абхазиядаги сценарийни такрорлаш ниятида эканлиги ҳақидаги бевосита ишорадир», деди Киевдаги Украина таҳлил ва сиёсий бошқарув институти раҳбари ўринбосари Кирилл Молчанов ўз Facebook саҳифасида.\nМарказий Осиё учун хавотирли сигнал\nКремлнинг шарқий Украинадаги босқинчилик ҳаракатлари Марказий Осиёликлар учун огоҳлантириш бўлиши лозим, дейди Марказий Осиёлик таҳлилчилар.\nРоссиянинг бу тактик усулдан фойдаланиш хавфи, айниқса Қозоғистон ва Қирғизистонни ташвишга солмоқда. Бу давлатларда русийзабонлар кўпчиликни ташкил этади.\n2019 йилнинг январь ойи маълумотларига кўра, Қозоғистонда 3,6 миллион этник руслар истиқомат қилади, бу умумий аҳолининг 20 фоизи демакдир. Қирғизистонда бу кўрсаткич 5,5 фоизни ташкил этиб, 350 минг қирғизистонлик фуқаро этник руслардан иборат экани эътироф этилган.\n«Рус бўлмаган бутун дунёга шуни эслатамизки, биз ўзимизникиларни ташлаб қўймаймиз», деган эди 28 апрель куни давлат Думаси раисининг ўринбосари ва кремлпараст Биринчи канал журналисти Пётр Толстой Россиянинг янги сиёсатига изоҳ берар экан.\nКремль чет элдаги ҳудудларда куч ишлатишини шундай сўзлар билан оқлашга ҳаракат қилиб улгурди.\n2014 йилда Россия ўз ҳарбий доктринасига чет элдаги фуқароларини химоя қилишда куч ишлатиши мумкинлиги ҳақидаги бобни қўшиб қўйган, дейди Нур-Султонлик тарихшунос Марат Есекеев Карвонсарой нашрига.\n«Москва қўшни давлатлар фуқароларига Россия паспортини бериш билан низо ҳолатларидаги босқинчилик учун олдиндан баҳона тайёрламоқда», деди у.\nҚозоғистонда Украинада Россиянинг Қримни ноқонуний аннексия қилиб олиши олдидан юз берган шароитлар яратилмоқда, дейди баъзи кузатувчилар.\nЭстонияда жойлашган Мудофаа ва хавфсизлик бўйича халқаро марказга кўра, ҳукумат тепасига ғарбпараст раҳбар келадиган бўлса, Грузия ва Украинада юз берган сценарийлар назарий жиҳатдан Қозоғистонда ҳам такрорланиши мумкин.\nРоссия билан чегарадош шимолий Қозоғистон вилоятларида этник руслар аҳолининг ярмидан кўпини ташкил этади. Айнан шу омил 1998 йилда пойтахтни жанубий Остонадан шимолий Оқмўлага (кейинчалик Остона, ундан кейин эса Нур-Султонга ўзгартирилган) кўчирилишига сабаб бўлган.\nШунингдек, бу ҳолат ҳукуматнинг қозоқ тилида сўзлашувчи аҳолини жанубдан шимолга кўчириш дастурига ҳам асос бўлди.\nСўнгги йилларда Россия қозоқларга фуқаролик беришга оид талабларни енгиллаштирган.\nКўпгина қозоқлар аллақачон иккита: Қозоғистон ва Россия паспортига эга, дейди олмаоталик фаоллардан бири, «Антигептил» экологик ҳаракати раҳбари Улан Шамшет Карвонсарой билан суҳбатда.\n«Шимолликларнинг (Қозоғистоннинг шимолий ҳудудлари фуқаролари) кўпчилиги рус дунёсида яшайдилар ... Ҳар қандай вазиятга тайёр туриш керак», деди у икки паспортга эга бўлиш ҳақида мулоҳаза билдириб.\nҚозоғистон ҳукумати «Кремлнинг таъсири остида», шу сабабли бу муаммони ҳал қила олмади, деди Шамшет.\nРоссия «инқироз»га тайёрланмоқда\nҚирғизистонлик экспертларнинг фикрича, Россиянинг «паспорт сиёсати» Қирғизистон миллий хавфсизлигига таҳдид туғдирмоқда.\nҚирғизистонда қўш фуқароликка рухсат берилган ва Россияда ишлаётган кўплаб қирғизлар ишга осонроқ жойлашиш учун Россия фуқаролигига ҳам эга. «Российская газета» 2018 йил май ойида Қирғизистон фуқароларининг ўндан бири Россия фуқаролигини олганини маълум қилган эди.\n«Россиянинг паспорт сиёсати бу замонавий аншлюс (қўшилиш, иттифоқ) бўлиб, бунда бир давлат бошқа давлат фуқароларининг бир қисмини ўзиники қилиб олади», деди бишкеклик сиёсатшунос Аскат Дукенбаев 1938 йилда Германия нацистларининг Австрияни аннексия қилганини мисол ўлароқ келтириб.\n«Қирғизистон фуқаролари Россия фуқаролигини ўз ихтиёрлари билан олишади, бироқ бу уларнинг Россия ҳукумати олдида муайян мажбуриятларни олишини, шу жумладан, Путин режимининг ташқи сиёсатга оид тадбирларида иштирок этишларини англатади», деб қўшимча қилди у.\n«Инқирозли ҳолатда Россия Қирғизистонга нисбатан ҳам «биз ўзимизникиларни ташлаб қўймаймиз» шиорини қўллаши мумкин», деди у.\nБундай сиёсат билан Россия тез орада ёлғиз қолади ва эртами-кечми ўз-ўзидан парчаланади! Ўрта Осиё мамлакатларига келсак, улар мусулмон; қўшни империянинг тажовузига қарши бирлашишга мажбурлар! Россия худосиз мамлакатми ёки бу фақат унинг ҳозирги раҳбарига тааллуқлими? Россияда жуда кўп мусулмонлар яшайди ва улар Кремлнинг бундай ҳаракатларида иштирок этмаслигини унутмаслик керак. Бундай ҳолатда Россиянинг тез орада қулашига шубҳа қолмайди.\nИғволарга ўрин йўқ. Давлат бу ҳақида ўйламайди дейсизми? Тепадаги одамлар биздан анча ақлли. Агар ечим қолмаса нима яхши эканлигини билишади.\nРуслар ва Россияга қозоқлар ҳам, ўзбеклар ҳам, тожиклар ҳам керак эмас. Россия ҳеч кимга шафқат қилмайди, ўз биродари украинларга ачинмадими, Марказий Осиёни гапирмаса ҳам бўлади. Россия гегемонликни, қудратга эга бўлишни, Англия, Франция, Америка каби мустамлакачи давлат бўлишни ва ўз мустамлакасидан мол-дунё орттиришни хоҳлайди. Улар (руслар) бу республикаларга кўчиб келиш билан ўз ҳокимиятини мустаҳкамлаш ва бу ҳудудларни ўзиники қилмоқчи бўлган. Бу собиқ совет республикаларини ўз ҳудудига қайтариш ва миллий чегараларсиз ягона Русияни эълон қилиш учун Путин ҳамма нарсага тайёр (керак бўлса, бунинг учун ядровий портлашлар уюштириш ва уларда ўша мамлакатларнинг ўзини айбдор қилиши мумкин). Узоқ Шарқдаги миллий мухториятларни тугатиб, вилоят ва ўлкаларга қўшиб олишга улгуришди-ку. Шунинг учун маҳаллий руслар ва уларнинг югурдаклари (яҳудийлар, турклар, курдлар, арманлар, грузинлар, озарбайжонлар, чеченлар, корейслар, уйғурлар ва ҳ.к.) хоҳлаган вақтида исталган маҳаллий амалдорлардан бирини миллатчи ва нацист деб айюҳаннос солиши ва ОАВ эътиборини жалб қилиш мумкин. Бу айбловлар юзасидан тушунтириш бериш ва бундай даъвони асослаб бериш сўралганида эса, улар жуфтакни ростлайди. Маҳаллий аҳоли шундоқ ҳам жуда яхши билади: рус дунёсининг ҳимоячилари ишончли эмас ва улар истаган вақтда хоинлик қилиш мумкин, уларнинг ёстиғи тагида Россия паспортлари ва байроғи, «Молотов қоришмаси» бор ва улар Россиянинг буйруғи билан маҳаллий аҳолига қарши ҳужум қилишга тайёр турадилар.\nҲаммаси ёлғон. Россияга ишчи кучи керак, шунга фуқаролик беряпти. Мен ҳам яқинда Россияга кетаман. Осиё ва Россия, биргаликда кучлимиз!\nТожикларга россия фуқаролигини соддалаштирилган тартибда олишга қачон рухсат берилади?\nНега одамларга ёлғон ахборот тарқатяпсиз?\nМақола ёқмади, чунки иккинчи тубмаъно бор. Ҳаётда ҳамма нарса беқарор ва нозик бўлиб қолган вақтда ўтиб кетган нарсага ҳархаша қилиш бефойда йўқ. Совет иттифоқи таназзули жуда кўп муаммоларни келтириб чиқарди, аммо яхши одамларда бирлик ва дўстлик руҳини йўқ қилмади... Ҳали ҳам одамлар РФ фуқаролигини олишга интилишлари ҳам бекорга эмас, чунки улар бу давлатни Совет иттифоқи билан боғлайдилар, айнан у ерда ўзлари ва оилалари учун ҳимоя ва тинчлик топишларига ишонишади. РФ фуқаролигига ҳужжат топшириш пунктлари одам билан тўла... Одамларга ўз ҳаётини барпо этишга ҳалақит берманг, ундан кўра, одамлар қочиб кетишни хоҳламасликлари учун яшаш шароитларини яхшиланг. Ҳаммамиз СССР деб номланган катта давлатда туғилганмиз. Ҳаммамиз учун ҳурмат қилиш ва ёдга олиш учун бирор сабаб бор. Турли миллат ва динга оид одамлар ўртасидаги дўстликни ҳеч қачон йўқотиб бўлмайди! Бўлмағур хулосаларни четга суриб ўйлаб кўринг, ҳурматли «қалам усталари». Нима қилаётганингизни ва нима сабабдан кун сайин Россия фуқаролигини олишни истаётганлар сони камайиш ўрнига ортиб бораётганини ўйлаб кўринг.\nҒирт ёлғон. биз туркийзабонлар Туронзаминда туғилганмиз, ҳеч қандай мухториятни сизу бизни туғилишимизга таъсири бўлмаган, ўзлигингизни унутманг.\nМен Қозоғистонданман, Россиянинг кераги йўқ. Ундан кўра, Британия билан бўлган яхши\nҲаммангиз ўзларингизча ақллисизлар!!! :))) Кимларнинг кетини ўпишга тайёрсан, ҳаётдан етарли сабоқ олмадингми? Англо-cаксонлар сизларни уларга озиқ-овқат ва бойликлар етказиб турувчи мустамлакага айлантиришни истайдилар. Ана сизга мустақиллик. «Ҳукумат» саноатни расво қилди ва ўз иқтисодиётини пойтахтнинг қурилиши ва унга фойда келтирадиган нарсаларга сарфлади. Ғазна бўм-бўш ва бунинг устига, улар маза қилиб яшаб турган вақтда қолган ҳар бир одам солиқ тўлашини талаб қилишяпти!!!\nРоссияга бўлган ишонч ноль даражада.\nБемаъни гапларни ёзилибди. Ўзингиз ишонасизми шуларга?\nРоссия яқинда парчаланиб кетади (деб умид қиламан)\nҲақиқий қозоқ ва қирғизлар фаолроқ бўлиб, бундай мақолаларни ёзадиган ва олдиндан бунақанги риторикани илгари сурадиган миллатчиларнинг овозини ўчириши керак.\nБиз бир оила бўлганмиз, Россия билан биродарлик қонимизда бор. Афсуски, бундай мақолалар одам бўлишимизга ёрдам берган мамлакатга нисбатан ишончсизлик ва нафрат уйғотади. Мамлакатимизда саводсизликка қарши курашган, маданиятимизни ривожлантирган, соғлиқни сақлаш соҳасини жорий қилган Россия бўлмаганида, ҳозирги кунда умуман бошқача, салбий воқеликда яшаётган бўлардик, дўстлар.\nМосковия бўлмаганида, қозоқлар миллат сифатида 35 миллиондан ортиқ бўлар эди. шу билан бирга бу миллат жадаллик билан ривожланган бўларди, қозоқларнинг зиёли қатлами Москва империяси ва большевиклар томонидан йўқ қилиб юборилган. Кремлнинг саноатлаштириш сиёсатидан Қозоғистон табиати катта талафот кўрди. Ҳайвонот ва наботот олами кескин қисқарди. Баъзи ҳудудларда умуман яшаб бўлмайди. Москванинг бу мероси ҳам ҳурматга лойиқ деб ўйлайсизми? Сиз нохолиссиз ва Кремль ташвиқоти билан заҳарлангансиз.\nМосковия бўлмаганида, ҳозирги қозоқлар ҳам бўлмас эди. Тарихни ўқиб кўринг.\nСиз тарихнинг фақат ўзингиз учун фойдали қисминигина биласиз ва барча тарихий фактларни ўрганмагансиз. Тўлақонли билимингиз камлиги сабаб (Россия барчани манқуртлаштирмоқда) ўзингизни тинчликпарвар деб ўйлайсиз, лекин аслида ҳурматга лойиқ бошқа халқларни ҳурмат қилмаганингиз учун бу давлатлар сиздан юз ўгирган !!! Сенга ачинаман. Шундай қилишда давом этсангиз, яна кўпчилик (иттифоқчиларингизни) йўқотасиз. Ҳеч қандай қурол ёки қўрқитиш сизни қутқариб қололмайди. Ўз қиличингиз бошингизга етади сизни. Ўз мақолингизни эсланг: тиғ билан келган одам, ўшанинг ўзидан ўлим топади. Бунга яққол мисол –Чеченистон. Сиз уни янчиб ташлашга ҳаракат қилдингиз, лекин якунда эса ҳозир Россия бюджети Чеченистонга ишламоқда. Ҳеч бир бошқа республика ёки вилоятга Чеченистонга берилганчалик пул ажратилмаяпти !!! Бугунги кунда Шимолий Кавказ Путин учун Россиянинг қолган қисмидан ҳам каттароқ бош оғриғи ҳисобланади.\nБунақа бўлиши мумкин эмас. Россия шаҳарларида ким яшайди, осиёликлар эмасми? Улар билан ҳеч кимнинг иши йўқ. Гап хахоллар ҳақида кетмоқда. Сибирга совуққа чидамли хахоллар керак. Балки тескарисидир?\nЯхшиси русларингни орқага қайтар\nСўнгги вақтларда сенга ўхшаган тўнкаларни кўп кўряпман, нима руслар яшашга халақит беряптими, ёки уларни деб оч қоляпсанми мараз?\nРУСЛАР БЎЛМАГАНДА, СЕН ҲАМ БЎЛМАС ЭДИНГ, ҲАРОМИ! РОССИЯСИЗ ҲЕЧ КИМСАН!!!\nРоссиянгиз жигарранг тезак\nЎзинг жигарранг тезаксан, ойнага бир қара!\nҚиймати бир хил бўлган уй сотиб олиб беринг, шунда биз кетамиз\nАҚШ ва Европанинг навбатдаги қўрқинчли эртаклари. Украина давлат сифатида мавжуд бўлмаган. Украинанинг қолган қисмига Европа давлатлари даъвогарлик қилади. 1000 йил олдинги чегаралар бўлади.\nҚозоғистонда қўш фуқаролик тақиқлангани ҳақида. Улар, яъни шимолий қозоғистонликлар Россия паспортини оладиган бўлсалар, Қозоғистон фуқаролигидан маҳрум бўладилар.\nКим хавотирда? Бўлмаган гап-ку бу? Ҳомийингиз АҚШ эканлигини билдим (сайтингизда шунақа ёзилган) аммо ёлғон маълумот тарқатиш ва фақат АҚШни мақтаб ёзиш керак эмас. Бўлмағур сайтларингизни варақлаб чиқдим, АҚШ ҳақида бирорта ёмон, Россия ҳақида бирор яхши фикр ўқимадим\nКарвонсарой анчадан бери Америка разведкасига хизмат қилади\nРоссия шунчаки ўзиникиларни олиб кетишни хоҳламаётган кўринади. Демак ўзига-ўзи муаммо излаяпти.\nБу республикалар аҳолисининг катта қисми ижтимоий тенглик борасида ўз ҳукуматидан ҳеч нарсани кутмаслиги табиий ҳол. (Балиқ чуқурроқ, одам эса яхшироқ жойни қидиради)...\n«Россия» деб аталмиш мамлакатнинг яқинда куни битади! Фашизм барҳам топади!\nАҳмоқларнинг аҳмоғи экансан\nРасмийлар: Газ битими натижасида Туркманистонда Россия паспортига оид қоидалар ўзгарди\nМарказий Осиё Украинанинг Россия ташвиқотчи оммавий ахборот воситаларига нисбатан санкцияларини кузатмоқда\nРоссия ОАВ Марказий Осиёда Кремлнинг кун тартибини илгари суришда давом этар экан, кўпчилик кузатувчилар уларнинг фаолиятини тақиқлаш вақти келганини айтмоқдалар.


Газета СБХ / 2020 год / № 09 / Солиқ кодексини ўрганамиз\nЯнги Солиқ кодекси билан ишлаш бошлангандан буён у билан боғлиқ бўлган саволлар ҳам кўпайди. Молия вазирининг ўринбосари Дилшод СУЛТОНОВ ўқувчиларимизнинг саволларига жавоб беради.\nНорезидентдан ушлаб қолинган фойда солиғи қандай қайтарилади\nСКнинг 357-моддасида норезидент даромадларидан тўлов манбаида ушлаб қолинган фойда солиғини қайтариш СКнинг 12-бобида белгиланган тартибга мувофиқ амалга оширилиши назарда тутилган. Мазкур бобда халқаро шартномага биноан норезидент даромадларидан олинган фойда солиғини қайтариш учун ҳужжатлар рўйхати мавжуд эмас. Бу ҳолда норезидент қандай ҳужжатларни тақдим этиши лозим?\n– Бу янги норма ҳисобланмайди ва 2020 йил 1 январгача амал қилган.\nСолиқ агенти солиқ солишдан озод қилишни ёки пасайтирилган солиқ ставкасини, агар даромад олувчи норезидент Ўзбекистон Республикасининг халқаро шартномаси тузилган давлатнинг солиқ резиденти бўлса, мустақил равишда қўллаш ҳуқуқига эга. Буни унинг резидентлигини тасдиқловчи ҳужжат асосида амалга ошириш мумкин (СК 357-м.).\nОртиқча ушлаб қолинган солиқ суммаси норезидентга солиқ органларига солиқ агенти орқали берадиган унинг ёзма аризасига кўра солиқ органи томонидан бундай ариза олинган кундан эътиборан 15 кун ичида қайтарилади (СК 103-м.).\nБунда маблағлар солиқ ушлаб қолган солиқ агенти ҳисобварағига тушади. У эса ўз навбатида, уларни чет эл валютасига конвертация қилишни инобатга олган ҳолда норезидентга ўтказади. Бунда курсдаги салбий (ижобий) фарқ солиқ агентининг эмас, балки норезидентнинг зарари (фойдаси) ҳисобланади.\nВоситачининг фойда солиғи бўйича солиқ базаси қандай аниқланади\nАгар комитент норезидент бўлса, воситачи-резидент учун нима фойда солиғи бўйича солиқ базаси ҳисобланади?\n– Жами даромад ва харажатлар ўртасидаги фарқ сифатида аниқланадиган солиқ солинадиган фойда суммаси солиқ базаси ҳисобланади (СК 295-296-мм.).\nЖами даромадга: товарларни (хизматларни) реализация қилишдан олинган даромад ва СКнинг 297-моддаси 3-қисмида келтирилган бошқа даромадлар киритилади.\nКомитент Ўзбекистон резиденти ёки норезиденти эканлигидан қатъи назар, ҚҚС ҳисобга олинмаган ҳолда воситачилик ҳақи суммаси воситачилик хизматларини реализация қилишдан олинган даромад ҳисобланади.\nУзоқ муддатли контракт бўйича ҚҚСни ҳисоблаш\nКорхона – пудратчи буюртмачи билан узоқ муддатли контракт тузди, унга кўра қурилиш муддати 6 ойни ташкил этади. Пудратчи қандай ҳужжатлар асосида бутун қурилиш даври мобайнида ҳар бир ой учун ҚҚС ҳисоблаши лозим?\n– Агар ишлар узоқ муддат давомида (бир ойдан кўп) бажарилса ва тузилган контракт шартларида уларни босқичма-босқич топшириш назарда тутилмаган бўлса, ҚҚС бўйича солиқ базаси ҳар ойда СКнинг 303-моддасига асосан даромадни бир меъёрда эътироф этиш принципи инобатга олинган ҳолда аниқланади.\nОралиқ иш ҳажми суммаси ва унга ҳисобланган ҚҚСга пудратчи ҳар ойда оралиқ маълумотнома-ҳисобварақ-фактура расмийлаштиради ва уни буюртмачига тақдим этади. Худди шу суммани пудратчи ҳар ойда ҚҚС бўйича ҳисоботда ҳам акс эттиради.\nБарча иш ҳажми тугаллангандан кейин пудратчи бажарилган ишлар қиймати тўғрисидаги якуний маълумотнома-ҳисобварақ-фактурани расмийлаштиради, унда контракт бўйича ҳақиқатда бажарилган иш ҳажмини ўтган ойларда инобатга олинган оралиқ ҳажмларни айирган ҳолда акс эттиради.\nИжарадан олинган даромадлардан ҚҚС бозор нархларини инобатга олган ҳолда ундирилади\nЮридик шахсларнинг кўчмас мулкни ижарага беришдан олган даромадларига ҚҚС солиш чоғида давлат мулки бўйича ижара тўловининг энг кам ставкалари инобатга олинадими?\n– Ижарага берувчи ҚҚС бўйича солиқ базасини тарафлар ижара шартномасида белгилаган солиқ киритилмаган ҳолда ижара тўлови суммаси сифатида белгилайди. Бунда ижара қиймати бозор нархларига тўғри келиши керак.\nДавлат кўчмас мулкидан фойдаланганлик учун ижара тўловининг энг кам ставкалари маҳаллий ҳокимиятлар белгилаган коэффициентларни инобатга олган ҳолда кўчмас мулк бозоридаги нархлар индикаторларидан бири бўлиб хизмат қилиши мумкин.\n2020 йилгача ушбу ставкалар энг кам солиқ солинадиган даромад ҳисоб-китоби учун олинарди. Энди эса улардан худди шундай кўчмас мулк учун бошқа ижарага берувчиларнинг нархлари билан бир қаторда бозор нархларини аниқлаш учун фойдаланиш мумкин.\nАгар битим нархи бозор нархларига тўғри келмаса, солиқ органлари ҚҚС (СК 248-м. 4-қ.). ва бошқа солиқлар (СК 14-м. 5-қ.) бўйича солиқ базасини тузатишлари мумкин.\nҚҚС бўйича базага тузатиш киритиш\nСКнинг 248-моддаси 4-қисмига асосан агар битимнинг нархи товарларнинг (хизматларнинг) бозор қийматидан паст ёки юқори бўлса, солиқ органлари солиқ базасига тузатиш киритишга ҳақли. Мазкур норма айнан қайси операцияларга татбиқ этилади?\n– Мазкур норма товарларни (хизматларни) реализация қилиш бўйича барча операцияларга татбиқ этилади.\nУмумий қоидага кўра, ҚҚС бўйича солиқ базаси товарлар (хизматлар) битим тарафлари қўллаган нарх (тариф)дан келиб чиқиб, акциз солиғини (акциз солиғи солинадиган товарлар ва хизматлар) инобатга олган ва унга ҚҚСни киритмаган ҳолда реализация қилинадиган қиймати сифатида аниқланади. Бунда, агар битимнинг нархи товарларнинг (хизматларнинг) бозор қийматидан паст ёки юқори бўлса, солиқ органлари солиқ базасига тузатиш киритишга ҳақли (СК 248-м.).\nСолиқ тўловчи бундай қарор юзасидан битимнинг нархи бозор нархларига мувофиқлигини ва солиқ тўлашдан бўйин товлашга қаратилмаганлигининг асосларини тақдим этиш йўли билан низолашишга ҳақли.\nНорезидентларнинг даромадларидан солиқни ушлаб қолган солиқ агентлари томонидан Солиқ кодексининг 339-моддаси 5-қисмига мувофиқ чораклик солиқ ҳисоботи ҳисобот давридан кейинги ойнинг 20-кунидан, йиллик солиқ ҳисоботини солиқ даври ўтгандан кейинги йилнинг 1 мартидан кечиктирмай топшириладими?\n– Солиқ агентлари томонидан норезидентларнинг даромадларидан олинадиган солиқ суммалари бўйича солиқ ҳисоботи даромадлар тўланган ойдан кейинги ойнинг 20-кунидан кечиктирмай тақдим этилади (СК 355-м. 1-қ.).\nЯъни норезидентларнинг даромадлари бўйича ҳисобот ортиб борувчи якун билан фақат бундай даромадлар тўланган ойлар учун тақдим этилади.\nСолиқ агенти ўз фаолияти бўйича фойда солиғи тўловчиси ҳисобланадиган бўлса, фойда солиғи бўйича солиқ ҳисоботини қуйидаги муддатларда тақдим этади (СК 339-м. 5-қ.):\n● чораклик ҳисоботни – ҳисобот давридан кейинги ойнинг 20-кунидан кечиктирмай;\n● йил якунлари бўйича ҳисоботни – солиқ даври ўтгандан кейинги йилнинг 1 мартидан кечиктирмай.\nСолиқ агенти ўз фаолияти бўйича айланмадан олинадиган солиқни тўлайдиган бўлса, у айланмадан олинадиган солиқ бўйича ҳисоботни қуйидаги муддатларда тақдим этади (СК 470-м. 3-қ.).\n● чораклик ҳисоботни – ҳисобот чорагидан кейинги ойнинг 15-кунидан кечиктирмай;\n● йил якунлари бўйича ҳисоботни – ҳисобот йилидан кейинги йилнинг 15 февралидан кечиктирмай.\nКелгуси йил ҳосили харажатлари бўйича ҚҚС қачон ҳисобга олинади\nҚҚС тўловчи фермер хўжалиги 2020 йилги буғдой ҳосили учун 2019 йил октябрда харажат қилган (уруғлик, минерал ўғитлар ва бошқаларни харид қилган). Ушбу харидга доир ҚҚС қачон ҳисобга олинади – 2019 йил октябрдами ёки 2020 йилда буғдой сотилаётгандами?\n– Харид қилиш пайти – 2019 йил октябрда.\nҚҚС бир вақтнинг ўзида қуйидаги шартлар бажарилганда ҳақиқатда олинган товарлар (хизматлар) бўйича тўланган (тўланиши лозим бўлган) солиқ суммасида ҳисобга олинади (СК 266-м.):\n● товарлардан (хизматлардан) ҚҚС солинадиган, шу жумладан – ноль даражали ставкада ҚҚС солинадиган реализация қилиш оборотларида фойдаланилганда;\n● олинган товарлар (хизматлар) учун ҳисобварақ-фактура ёки етказиб берувчи тақдим этган, ҚҚС суммаси алоҳида ажратиб кўрсатилган бошқа ҳужжат расмийлаштирилган ва товарни (хизматни) етказиб берувчи ҚҚС тўловчиси сифатида рўйхатдан ўтказилганда;\n● товарлар импорт қилинган бўлса, бюджетга ҚҚС тўланганда;\n● товарлар (хизматлар) чет эллик шахслардан сотиб олинган, бунда уларни реализация қилиш жойи Ўзбекистон бўлса, солиқ агенти бюджетга ҚҚС тўлаганда;\n● ноль даражали ставкада солиқ солинадиган товарлар экспорт қилинаётганда чет эллик харидор (тўловчи) экспорт қилинаётган товарлар ҳақини тўлаганини тасдиқловчи банк кўчирмаси бўлганда.\nИмпорт қилувчи қачон фойда солиғини тўлашга ўтади\nСолиқ кодексига мувофиқ, импорт қилувчилар айланмадан солиқ тўлашга ҳақли эмас. Корхона ўтган йили товарни импорт қилган, бу йил эса ҳали импорт билан шуғулланмаган бўлса, қачон фойда солиғини тўлашга ўтиши керак?\n– ҚҚС, жорий йилдан эса – фойда солиғини ҳам тўлашга ўтиш тартиби Президентнинг 27.06.2019 йилдаги ПФ-5755-сон Фармони билан белгиланган бўлиб, 2019 йил 1 октябрдан амал қилмоқда.\nКорхоналар импорт шартномаси тузилган ойдан кейинги ойнинг биринчи санасидан бошлаб ҚҚС ва фойда солиғини тўлашга ўтадилар.\nЎтган йили ягона солиқ тўловини тўлаган, жорий йилда эса ҳали товарларни импорт қилмаган бўлсангиз, ҚҚС ва фойда солиғини тўлашга ўтишингизга зарурат йўқ. ҚҚС ва фойда солиғини тўлашга ўтган бўлсангиз, ўтган пайтингиздан бошлаб 12 ой ўтибгина уларни тўлашдан воз кечишингиз мумкин.\nИнвестициявий чегирмани қўллашга доир\n2020 йилга қадар Ўзбекистонда солиқ солинадиган фойдани ишлаб чиқаришни модернизациялашга, қайта жиҳозлашга, янги технологик жиҳоз харид қилишга, ишлаб чиқариш бинолари ва иншоотларини қуриш ва реконструкция қилишга йўналтириладиган маблағлар суммасига камайтириш тарзидаги имтиёз амал қилган. Ушбу имтиёз 2020 йил 1 апрелдан бекор қилинади.\n– Мазкур имтиёзни қўллаш тартиби оддий бўлмаган, сабаби:\n● бу ҳисобланган амортизацияни чегириб ташлашни талаб қилар эди;\n● камайтириш суммаси солиқ солинадиган фойданинг 30%и билан чекланганди, шу муносабат билан кейинги солиқ даврларига ўтказилган.\nБошқа томондан, харид қилинган асосий воситалар икки марта чегириб ташланган, биринчи марта – фойдани камайтириш ҳисобига, иккинчи марта – амортизация ҳисоблаш орқали.\n2020 йилдан бошлаб бир йўла инвестициявий чегирмаларнинг янги тартиби жорий этилмоқда (СК 308-м.).\nИнвестициявий чегирма қуйидаги миқдорда қўлланилади:\n1) янги технологик ускуналар қийматининг, ишлаб чиқаришни модернизация қилиш, қайта жиҳозлаш харажатларининг, ахборот тизимларини яратишга доир инвестиция лойиҳалари доирасида мамлакатимизда ишлаб чиқарилган дастурий таъминотни сотиб олишга йўналтириладиган маблағлар суммаларининг 10%и миқдорида;\n2) ишлаб чиқаришни янги қурилиш шаклида кенгайтиришга, ишлаб чиқариш бинолари ва иншоотларини реконструкция қилишга йўналтириладиган маблағлар суммасининг 5%и миқдорида.\nИнвестициявий чегирма янги технологик ускунани ишга тушириш ёхуд ишлаб чиқариш бинолари ва иншоотларини модернизация қилиш, қурилиш ва реконструкция ишлари амалга оширилган ҳисобот (солиқ) даврида қўлланилади.\nМИСОЛ. Инвестициявий чегирманинг қўлланилиши\n2020 йилнинг январь ойида ишлаб чиқариш корхонаси қиймати 100 000 минг сўм бўлган янги технологик ускунани ишга туширди ва унга амортизация меъёрини 15% миқдорида белгилади. У солиқ солиш мақсадлари учун назарда тутилган йиллик энг юқори нормага тўғри келади (СК 306-м.). Амортизация тўғри чизиқли ҳисоблаш усули билан ҳисобланади.\nКорхона 1 февралдан бошлаб амортизация ҳисоблашни бошлайди. 2020 йилнинг I чораги учун икки ойлик амортизация харажатларга киритилади:\n100 000 х 15% / 12 х 2 = 2 500 минг сўм.\nБундан ташқари, корхона ускуна қийматининг 10%и миқдорида бир йўла инвестициявий чегирмани қўллашга ҳақли:\n100 000 х 10% = 10 000 минг сўм.\nШу тариқа, корхона 2020 йилнинг I чораги учун фойда солиғи ҳисоб-китобида янги технологик ускунанинг амортизация суммасини харажатларга киритади:\n2 500 + 10 000 = 12 500 минг сўм.\nЭътибор беринг! Мазкур мисолда 2 500 минг сўм миқдордаги амортизация суммаси бухгалтерия ҳисобида акс эттирилади ва солиқ солиш мақсадларида харажатларга киритилади. 10 000 минг сўм миқдордаги амортизация суммаси фақат солиқ солиш мақсадларида харажатларга киритилади ва бухгалтерия ҳисобида акс эттирилмайди.\nШу билан бирга, агар инвестициявий чегирма қўлланилганидан кейин солиққа оид зарар кўрилса, корхона уни кейинги йилларга ўтказишга ҳақли.\nХалқаро йўналишларда ташишларга ҚҚС солинмайди\nЎзбекистон – халқаро йўналишларда ташишларда ёқилғидан ҚҚС ундирадиган ягона мамлакат эканлиги ростми? Экспертлар Европа ва МҲДдаги 20 дан ортиқ мамлакатдаги вазиятни таҳлил қилишди. Уларнинг барчасида ҚҚС ставкаси – 0%. Ўзбекистонда эса ҚҚС юки нархларни 15%га ошириб юборади.\n– 2020 йил 1 январга қадар амалда бўлган тартибга асосан, халқаро йўналишда ташишлар бўйича кўрсатиладиган хизматларга ноль даражали ставка бўйича қўшилган қиймат солиғи солинган. Бу Солиқ кодексининг 216-моддасида назарда тутилганди.\nЯнги таҳрирдаги Солиқ кодекси кучга кирганидан кейин мазкур норманинг амал қилиши сақланиб қолди. Ноль даражали ставка бўйича солиқ солиш қуйидагилар реализация қилинганда амалга оширилади (СК 260-м.):\n1) ЎзР ҳудудидан олиб чиқилган ғамлаб қўйилган нарсалар. Ҳаво кемаларидан рисоладагидек фойдаланилишини таъминлаш учун зарур бўлган ёқилғи ва ЁММ ғамлаб қўйилган нарсалар деб эътироф этилади;\n2) халқаро ташишлар билан бевосита боғлиқ бўлган хизматлар.\nАгар халқаро йўналишларда ташишларга солиқ солиш батафсил кўриб чиқилса, ноль ставка бўйича ҚҚС солиш қуйидагиларни реализация қилиш чоғида амалга оширилади (СК 263-м.):\n1) товарларни халқаро ташиш бўйича хизматларни. Товарларни халқаро ташиш деганда товарларнинг жўнатиш пункти ёки белгиланган пункти Ўзбекистон ҳудудидан ташқарида жойлашган тақдирда товарларни ҳаво кемалари, темир йўл транспорти ва (ёки) автотранспорт воситалари орқали ташиш тушунилади;\n2) башарти йўловчиларни, почтани ва багажни жўнатиш пункти ёки белгиланган пункти Ўзбекистон ҳудудидан ташқарида жойлашган бўлса, йўловчиларни, почтани ва багажни ташиш бўйича хизматларни.\nШу тариқа, Ўзбекистонда халқаро йўналишларда ташишларда ёқилғи қийматидан ҚҚС ундирилиши тўғрисидаги ахборот ҳақиқатга тўғри келмайди.\nbuxgalter.uz сайти материаллари асосида.


O’zLiDeP фаоллари Мирзаободда намунали томорқачиларни аниқлаб, уларни рағбатлантирди | O'zLiDeP\nO’zLiDeP Сирдарё вилоят Кенгаши раиси, вилоят кенгаши депутати Улуғбек Сотиболдиев Мирзаобод тумани “Т. Аҳмедов” маҳалла фуқаролар йиғини ҳудудида истиқомат қилувчи аҳоли томорқасини ўрганиш жараёнида Эшқул Тилабовлар хонадонини намунали томорқачи деб топди.\nХалқимиз рўзғор бутлиги, дастурхонимиз тўкинлигининг асосий омили томорқа эканлигини бугунги пандемия даврида янаям юракдан ҳис қилишди.\nҲудуддаги Ш.Шариповлар хонадонига қарашли 2 сотихли томорқада бўлган киши игна санчишга ҳам бўш жой топа олмайди. Томорқага экилган мевали дарахтлар олма, узум, шафтоли, олхўридан тортиб, полиз экинларигача яшнаб, мўл ҳосил беришидан дарак бериб турибди. Шариповлар оиласи фақатгина томорқа хўжалигини ривожлантириш билангина чекланиб қолмай имтиёзли кредит эвазига кичик қуёнчилик фермасини ташкил этишди. Аҳолини парҳезбоп гўшт маҳсулотлари билан таъминлашни йўлга қўйишди. Қуёнчиликни ташкил қилиш ўз навбатида карантин даврида оила аъзоларини фойдали меҳнат билан банд қилибгина қолмай, уларнинг қўшимча даромад топишларига, дастурхонларининг тўкин бўлишига ҳам имкон берди.\nТ.Аҳмедов номли маҳалла фуқаролар йиғини ҳудудидаги аҳоли томорқаларини ўрганиш жараёнида Олий Мажлис Сенати аъзоси Улуғбек Сотиболдиев ҳудудда истиқомат қилувчи Эшқул Тилабовлар томорқасида амалга оширилаётган ишларни кўриб янаям қониқиш ҳосил қилди.\nУмумий майдони 22 сотихни ташкил қилувчи томорқага 1000 тупга яқин мевали дарахт кўчатлари, картошка, помидор, бодринг, булғор қалампири ҳамда полиз экинлари экилган. Томорқанинг бир қисмида 500 тупга яқин терак дарахтлари қад ростлаган. Оила аъзоларининг барчаси асосан томорқа хўжалиги билан шуғулланиб рўзғорларининг бутлиги, оила фаровонлигини таъминлаб келишяпти. Тилабовлар оиласи пишиб етилган ҳосилнинг рўғордан ортганини ички бозорда сотиб рўзғор бюджетини янаям тўлдиришмоқда.\nУ.Сотиболдиев билан суҳбат жараёнида Э.Тилабов томорқасига яқин бўш турган ерда ипак қурти боқиш учун пиллахона қурилишида амалий ёрдам беришни сўради.\n-Пиллахонанинг қурилиши 8 нафар қишлоқ ёшларини иш билан банд этиш имконини беради, - деди Эшқул Тилабов. - Шунингдек, пиллахона атрофида тут дарахтларини экиб парваришлаш ҳам ипак қуртини маълум миқдорда озуқа билан таъминлайди.\nТадбиркорга партия вакили У.Сотиболдиев раҳбарлик қилиб келаётган “Bek Cluster” МЧЖ томонидан амалий ёрдам кўрсатиладиган бўлди.\nУ.Сотиболдиев ва партия вилоят Кенгаши ходимлари аҳоли хонадонларидаги томорқаларни ўрганиш жараёнида аҳолининг томорқага бўлган муносабати яхшилангани, халқимизнинг ҳар бир қарич ердан унумли фойдаланишга ҳаракат қилаётганликларининг гувоҳи бўлишди.


Умар ибн Абдулазиз – бешинчи рошид халифа\nWritten by Абу Муслим Nov 09, 2016 - 2098 Views\nУмар ибн Абдулазиз 680 йил (ҳижрий 63 йилда) Мадинада дунёга келди, айни шу йили пайғамбаримиз саллоллоҳу алайҳи васалламнинг жуфти ҳалоллари Маймуна розиллоҳу анҳо вафот этган эдилар. У Қурайшнинг Умавийлар авлодига мансуб бўлиб, ўша пайтда халифалик мазкур сулола қўлида эди.\nУнинг тўлиқ исми Умар ибн Абдулазиз ибн Марвон ибн ал-Ҳакам ибн ал-Ос ибн Абд Шамс бўлган. У иккинчи халифа, буюк саҳоба Умар ибн Ҳаттоб розияллоҳу анҳунинг эвараси эди.\nРивоят қилинишича, Абдулазиз ибн Марвон Умар ибн Абдулазиз онасига уйланмоқчи бўлганларида: "Менга тўрт юз динор йиғиб беринглар, мен расулуллоҳ саллаллоҳу алайҳи васаллам байтларидаги қизга уйланмоқчиман, чунки улар солиҳалардир", деганди. Шундай қилиб у Умар ибн Абдулазиз онасига уйланган эди. Унинг исми Умм Осим бинт Осим ибн Умар ибн Ҳаттоб эди.\nУмар ибн Ҳаттоб тез-тез эски кийимларини кийиб, оддий аҳоли қандай яшаётганлигини билиш учун шаҳарга тушар эди. Туни билан Мадина кўчаларини кезиб чиққан халифа тонгга яқин қаттиқ чарчади ва уйларнинг бири ёнида дам олишга қарор қилди. Шунда у ердаги она ва қизининг суҳбатини эшитиб қолди.\n- Қизим, уйғонсангчи? Ҳозир сутчи келиб қолади. Биз сутни сувга аралаштиришга улгуришимиз керак.\n- Она, ахир қандай қилиб бундай қилиш мумкин? Сиз халифа Умарнинг сутни сувга аралаштиришни тақиқлагани ҳақида эшитмаганмисиз?\n- Нима қилибди, қизим! Халифа Умар ҳозир ўз тўшагида маза қилиб ухлаб ётибди. У биз сутга сувни аралаштираётганимизни қандай қилиб кўриши мумкин?\n- Она, халифа Умар ухлаётган бўлса, Аллоҳ ҳам ухлаётган бўладими? Аллоҳ бизни кўрмайди, деб ўйлайсизми? У бизни қилаётган ишимизни кўрмаяпти, деб ўйлайсизми? – деди қиз онасига қарата.\nОнаси нима деб жавоб қилишини билмай, жим қолди. У ўз хатосини тушунди ва айтган сўзлари учун пушаймон бўлиб, тавба қилди.\nБу суҳбатни эшитиб турган Умар ибн ал-Ҳаттоб розияллоҳу анҳу, ўз-ўзича жим йиғлади. Мустаҳкам иродага эга ва Аллоҳга гуноҳкор бўлишдан қўрқиб, унга муҳаббат қўйган янги авлод вояга етмоқда эди. Унинг кўзлари севинч кўз ёшлари бўлиб, Аллоҳга мана шундай авлодни берганлигидан миннатдорчилик изҳори эди. Халифа уйга қайтгач, қилган биринчи иши шу бўлдики, ўғилларига ўша қизга уйланишни тавсия этди ва унга у кишининг ўғиллари бўлмиш Осим уйланди.\nМана шу никоҳдан Умар ибн Абдулазизнинг бўлғуси онаси дунёга келди.\nАллоҳнинг пайғамбари саллаллоҳу алайҳи васаллам Умар ибн Абдулазиз ўз замонасининг энг яхши кишиларидан бири бўлганига гувоҳлик берганлар.\nАббос ибн Рашид ривоят қилади: «Умар ибн Абдулазиз хўжайинимнинг олдиларига келди. Сўнгра у кетишга ҳозирланди. Хўжайиним саллаллоҳу алайҳи васаллам менга дедилар: «Борда уни чақириб кел». Биз ташқарига чиққанимизда қоп-қора илонга дуч келдик. Умар отдан тушди, илонни олди ва уни кўмиб ташлади. Ва биз бир одамнинг қасам ичаётганини эшитиб қолдик. У қичқирарди: «Шошманглар, шошманглар, мен Аллоҳнинг пайғамбари саллаллоҳу алайҳи васаллам бу илон ҳақида: «Сен қумли ерда ўласан ва сени ўша куннинг энг азиз кишиси кўмади» деганларини эшитганман. Умар деди: «Сен мени хурсанд қилувчи кишиларданмисан?». У деди: «Мен мана шу водийда Аллоҳнинг пайғамбари саллаллоҳу алайҳи васалламга байъат берган тўққиз кишидан бириман. Ва мен у Зотнинг мана шу илон ҳақида айтганларини эшитганман». Шунда Умар ҳушини йўқотгудек даражада қаттиқ йиғлади. Сўнгра деди: «Эй Рашид, бу гапни то жоним узилгунга қадар ҳеч кимга айта кўрма».\nУмар ибн Абдулазиз ҳали халифа бўлмаганларида Мадинага келди ва Марвонникига тушди. Пешин намозидан сўнг, у ўнлаб ўқувчиларини ёнига чақирди. Қачонки, улар етиб келишганида у деди: «Мен сизларни мукофот бериладиган ва ҳақиқат масаласида менга ёрдамчи бўладиган мажлисга чақирдим. Мен сизларнинг фикрларингизсиз бирор нарса қилишни истамадим. Агар сиз қонунларни бузаётган бирор кимсани кўриб қолсангиз, ёки ёрдамчиларимдан бирор бири адолатсизлик қилаётганини билсангиз, бундай вазиятда менга зудлик билан хабар беринг». Қачонки ўқувчилар ундан узоқлашганида, улар дейишди: «Уни Аллоҳ энг яхши мукофотлар билан сийласин». Умар халифа Валид ҳузурига ташриф буюрди ва унга кўрсатмалар берди, Ҳажжож ҳаракатига қарши чиқди ва уларга душман бўлди. Умар ибн Абдулазиз ўз атрофига Уммавийларни тўплади. Ҳақиқатни айтганда, уларнинг Ҳажжож ибн Юсуф Сақафий томонидан амалга оширилган адолатсизлик, зулм ва гуноҳлари учун узр сўради. Уммавийлар сўзсиз Исломни қабул қилган, унинг мўъжизаларига ишонган ва ҳурмат қилган, аммо тўғри йўлдан хато йўлга қараб кетишаётган эди. Ҳажжож Умар устидан халифа Валидга шикоят қилди. Ва алал оқибат халифа уни Ҳижозга ноиб этиб тайинлади. Умар ибн Абдулазиз Ҳажжожга қандай қарши турган бўлса, уммавийлар билан ҳам ҳудди шундай музокаралар ўтказди. Халифа Умар ибн Абдулазизни ҳузурига чақирди ва унга деди: «Халифани ҳақорат қилганлар масаласида нима дея оласан? Уларни ўлдириш керакми?». Умар сукут сақлади. Халифа жаҳл отига минди ва такрор сўради: «Халифани ҳақорат қилганлар масаласида нима дея оласан? Уларни ўлдириш керакми?»\nҲақиқий иймонда мустаҳкам бўлган ва ҳеч нарсадан ташвишланмаган Умар ибн Абдулазиз деди: «Эй иймон келтирганларнинг соҳиби, у бирор бир жонни ноҳақ ўлдирармиди?».\nВалид деди: «Йўқ, лекин халифани ҳақорат қилиш, бу тақиқ чегарани бузиш деганидир». Умар сокин ҳолатда деди: «Агар қоидабузарлик тақиқланган бўлса ва уни кимдир бузса, қилмишига яраша жазо олиши даркор. Бу уни ўлдириш дегани эмас». Халифа Валид қўллари билан уни чиқиб кетиши мумкин эканлигини кўрсатди. Умар у ердан чиқиб кетди. Умар халифанинг олдидан кетар экан, унинг ортидан кимнидир юборишини кутарди. У дейди: «Мен унинг олдидан кетдим ва ортимдан бирор кимсани юборишини кутдим. Олдимга кимдир яқинлашганида, уни халифа юборган одам деб ўйладим». Шундан сўнг халифа уни Ҳижоз ноиблигидан озод этди ва Умар ибн Абдулазиз Мадинани тарк этди. Мадинадан чиқиб кетар экан, ўз биродари Муҳазимга шундай деди: «Эй Муҳазим, биз Мадинани инкор этувчилардан бўлиб қолмайлик, деб қўрқаман», деб Пайғамбар саллаллоҳу алайҳи васалламнинг Мадина ёмонликлардан йироқ деган сўзларига шаъма қилди. Музаҳим ундан бундай фикрларни йироқлаштиришга ҳаракат қилди. Улар Шомдаги Сувайд туманига етиб боргунларига қадар йўл юришди. Умар ибн Абдулазиз шу ерда истиқомат қилдилар. У отаси Абдулазиз ибн Марвоннинг сўзларини ёдга олди: «Аллоҳдан қўрқ ва ўз ниятларингни амалда исбот қил. Кимда дин бўлмаса, унинг нияти ҳам бўлмайди. Тўғри ниятли бўл ва пулдан узоқ юр. Ким билан иш қилаётган бўлсанг, унга нисбатан меҳрибон бўл. Чунки ҳаётда меҳрибончиликдан ҳам кўра, яхши нарса йўқ». Умар ёлғиз ҳаёт кечиришга, дунё ҳавасларидан ўзини тўхтатишга, ҳақиқат йўлида жиҳод қилишга азму қарор қилди. Валиднинг вафотидан сўнг халифаликни унинг иниси Сулаймон бошқара бошладаи. У иниси Валидга қараганда яхши инсон эди. Сулаймон Умар ибн Абдулазизга бўлган муҳаббатига қарамай, уни ноиб этиб тайинлашга қўрқарди. Шу боис у иккиси ўртасида фақат биродарлик ришталарини қолдирмоқчи бўлди. Зарур ҳолатларда ундан маслаҳат сўрайдиган бўлди.\nКунлардан бир кун халифа Умар ибн Абдулазизга ҳарбий қўшин жойлашган қароргоҳга ташриф буюришга чақирди. Ўз қўшинини кўрсатаркан, халифа ундан сўради: «Нима дейсан эй Умар?». Умар ибн Абдулазиз деди: «Мен дунё ҳаваси бир бирини еяётганини кўряпман, сен бўлса жавобгарликни ўз зиммангга олгансан».\nСулаймон ибн Абдумаликнинг касаллиги ортганда, у ўз ўрнига одам қўйишга шошилди. Унинг болалари ҳали ёш эди. У Рожа ибн Хайва билан маслаҳатлашди ва ундан сўради: «Бу вазифага энг мос келадиган одам ким?». Рожа ибн Хайва деди: «Умар ибн Абдулазиз – энг муносиб номзоддир». Сулаймон унинг фикрига қўшилди ва деди: «Мен у билан ўртада шайтон аралашмайдиган келишув қиламан».\nУмар ибн Абдулазиз ўз тушида Аллоҳнинг пайғамбарини саллаллоҳу алайҳи васаллам кўрди, у Зот дедилар: «Демак сен ҳукмдор бўлдинг эй Умар. Иккалалари ҳаракат қилгандек ҳаракат қилгин». Умар ибн Абдулазиз: «Уларнинг иккалалари?» Пайғамбар саллаллоҳу алайҳи васаллам дедилар: «Бу Абу Бакр ва Умарлардир».\nИлмга бўлган муносабатлари\nУмар ибн Абдулазиз доимий равишда илмга интилар, уламолар билан доимий мулоқатда бўлиб, улардан маслаҳатлар олардилар. Айтишларича, у кишининг отаси Абдулазиз ўғилларини Мадинага ўқишга юборар экан. Солиҳ ибн Кисанга мактуб бериб юборди ва у кишидан ўғилларига диний ва дунёвий илмларни ўргатишини илтимос қилиб сўради. Умар ибн Абдулазиз шу қаторда Убайдуллоҳ ибн Абдуллоҳ ибн Утбадан илм олди. У кишининг айтадилар: “Мен доим олижаноб инсонлар билан дўстлашганман. Аллоҳдан қўрқадиган одамлардан дарс олганман. Одамларни бошқара бошлаганимдан сўнг, майда-чуйда илмларга муҳтожлик сеза бошладим. Шу сабабли майда-чуйда деб ҳисобланган билимларни ҳам ўрганинг».\nАйтишларича, Умарнинг ёш бола пайтида йиғлаб ўтирганини онаси кўриб, “Сени нима йиғлашга мажбур қилди?”, деб сўради. У ўша пайтда Қуръонни ёддан билар эди. “Мен Қуръонни эслаб, йиғладим”, деди. Шунда онаси ҳам йиғлади. Улғайганда эса, у Мадинанининг валиси бўлди. У киши қўпол, катта гавдали инсон эди.\nУ киши халифа бўлганларидан сўнг, ҳузурларига Муҳаммад ибн Каъб Каразий кириб: “Эй Умар, сизга нима бўлди? Соғлиғингиз, рангингиз, сочларингиз, юзларингиз нега сўлғин?”. Шунда Умар жавоб қайтарди: “Эй ибн Каъб, сиз мени қабрда кўрганингизда эди. Орадан уч йил ўтар-ўтмас, кўзларимни ўрнида тешик, юзларим шилиниб тушган, оғзимдан мадда томиб турган, бурним эса узилиб тушиб, атрофида қуртлар юрганини кўрсангиз, юзингизни терс буриб олган бўлардингиз». Бир куни Умар ёнларига Салим ибн Абдуллоҳ ва Муҳаммад ибн Каъб Каразийни чақириб, “Мен қилаётган ишимдан жуда хавотирдаман, менга маслаҳат беринг”, дедилар. Шунда Салим: “Агар сиз ўзингизни Аллоҳнинг жазосидан қутқармоқчи бўлсангиз, кексаларни ўз отангиздек, катталарни ўз акангиздек, кичикларни эса ўз фарзандингиздек кўринг. Ҳамда отангизни ҳурмат қилинг. Акангизга сахий бўлинг, фарзандларингизга эса меҳр-оқибатли бўлинг”. Рожа ибн Хайва: “Агар сиз ўзингизни Аллоҳнинг оловидан қутқармоқчи бўлсангиз, ўзингизга тилаган нарсани мусулмонларга ҳам тиланг. Ўзингизга раво кўрмаган нарсани эса уларга ҳам раво кўрманг. Сўнг, бехавотир ўлишингиз мумкин».\nУ ўрганган илмлари орасида иснод-ал-ҳадис (бу ҳадислар занжири) бор. У киши табъа тобеинлардан ва тобеинлардан жумладан, Анас ибн Молик, Абдуллоҳ ибн Умар, Абдуллоҳ ибн Жаъфар, Ибн Абу Салом аль-Маҳзумий, Саиб ибн Язид, Абдуллоҳ ибн Саломий ва бошқалардан келтирилган ҳадисларни ўрганганлар. У кишининг ибодатлари Расулуллоҳ саллаллоҳу алайҳи васаллам ибодатларига жуда ўхшар эди. Анас ибн Молик у киши ҳақида шундай деди: «Мен Умардек Расулуллоҳ саллаллоҳу алайҳи васалламга ўхшаб намоз ўқийдиган бошқа имомни кўрмадим. У киши қуръатни чўзмасдан, рукъу ва саждаларни ҳам ҳудди расулуллоҳ саллаллоҳу алайҳи васалламдек бажарар эдилар. Маймун ибн Меҳран шундай дедилар: «Бизга у кишининг муҳтожликлари бордир, деган мақсадда у кишининг ҳузурларига бордек. Аммо биз рўпарамизда устозни кўрдик. Биз у кишининг ҳузурларида ўзимизни шогирддек ҳис қилдек. Ростан ҳам у киши олимларнинг устози эдилар».\nУмар ибн Абдулазиз ҳижрий 99 йил Сулаймон ибн Абдумаликнинг вафотидан сўнг, унинг васиятига биноан халифа этиб тайинланди. Чунки унинг ўғли Аюб ҳали балоғат ёшига етмаган эди. Довуд ўғли эса, Константинаполда бедарак йўқолган эди. Шу сабабли Сулаймон ибн Абдумалик васиятида Умар ибн Абдулазизни халифа бўлмоғини тайинлади. Васиятда шундай ёзилган эди: «Бисмиллаҳир роҳманир роҳийм. Бу хат мусулмонларнинг амири ва Аллоҳнинг қули бўлган Сулаймон томонидан Умар ибн Абдулазизга. Ростан ҳам мен уни ўзимдан кейин халифа этиб тайинлайман. Ундан сўнг эса, Язид ибн Абдумалик халифа этиб тайинлансин. Аллоҳдан қўрқинг ва унга итоатда бўлинг. Ҳар хил гуруҳларга бўлинмангизлар, акс ҳолда заиф бўлиб қоласизлар». Сулаймон ўлганидан сўнг, Умар уни кафанлаб, жаноза намозини ўқиди. Уни дафн этиб қайтишганларидан сўнг, Умарнинг ёнига халифанинг от-аравасини келтиришди. “Бу нима?”, деб сўради Умар. “Бу халифанинг от-араваси”, дейишди. “Бунинг менга нима алоқаси бор. Менга ўз отимни келтирингизлар”, деди ва ўз отига ўтириб, уйга қайтди. Хизматкори ундан “Сиз нега бундай хавотирли кўринасиз”, деб сўради. Шунда Умар жавоб берди: “Мени бўйнимга юклатилаётган вазифадан жуда хавотирдаман. Ер юзининг қайси томонида бўлмасин, жанубдами, шарқдами Муҳаммад саллаллоҳу алайҳи васалламнинг умматларини ҳар қандай муаммоларини ҳал қилишимга тўғри келади. Улар бу ҳақ-ҳуқуқларга ҳақли бўлсалар ҳам улар буни ёзишмайди ҳам, талаб ҳам қилишмайди. Мен уларга нима кераклигини қаердан биламан?»\nБир ривоятда унинг хотинининг айтишича, у киши кечгача ишлаб, ишдан бўшаганларидан сўнг, давлат хазинасидан олинган шамни ўчириб, ўз маблағларига олинган шамни ёқиб, икки ракаът намоз ўқидилар. Қўлларини дуога очиб, дуо қила бошладилар. Юзларидан ёш оқа бошлади ва бу тонг отгунча давом этди. Шунда мен у кишидан сўрадим: “Эй мўминлар амири, бирор ҳодиса содир бўлдими? Нима сабабдан бу тунни бу ҳолатда ўтказдингиз”. “Ҳа, мен ўзимни ўзим шундай бир ҳолатда кўрдим-ки, Муҳаммад саллаллоҳу алайҳи васаллам умматларининг амири сифатида озга қаноат этгувчи, йўлдан адашган, камбағал, муҳтож, жабр кўраётган асир ва шунга ўхшаганларнинг устидан ҳукм чиқараман ва мен шу нарсани билдим-ки, эрта қиёмат куни қудрат соҳиби бўлган Аллоҳ мана шуларни мендан сўрайди ҳамда менга қарши уларнинг тарафида Муҳаммад саллаллоҳу алайҳи васаллам турадилар. Мен шу нарсадан жуда ҳам қўрқдим».\nХалифа бўлганларидан сўнг, жума намозини ўқиб беришлари\nДавлат юритган халифаларнинг бешинчииси бўлган, Умар масжидга кириб келиб, минбарга чиқиб: “Эй инсонлар, бу иш менинг зиммамга мени хоҳиш-истагим билан эмас ва менинг талабим билан ҳам эмас, мусулмонларнинг маслаҳати билан ҳам эмас, юклатилингани сабабли мен сизларни ўзимга байъат айтишга чақирмайман. Сиз ўзларингизга шундай одам танлашингиз мумкин». Шунда одамлар бир овоздан: “Биз танлаб бўлдик, эй мусулмонларнинг йўлбошчиси. Биз сиздан розимиз. Сиз бизни тўғри йўлдан бошқаринг».\nЯна бир манбада айтилишича, Умар халифа бўлганларидан сўнг, минбарга чиқиб: “Эй инсонлар, бу мансабга мендан розилик сўрамасдан, сизга эса танлов қолиришмади”, деб минбардан тушдилар. Шунда одамлар: “Биз сизни танладик. Эй мусулмонларнинг йўлбошчиси, биз сиздан розимиз”, деб бир овоздан қичқиришди. Шунда Умар минбарга чиқиб, Аллоҳга ҳамд, Пайғамбар Муҳаммад саллаллоҳу алайҳи васалламга саловат-дурудлар айтиб, шундай дедилар: “Мен сизларга Аллоҳдан қўрқишни маслаҳат бераман. Ҳар бир қилаётган иш олдида Аллоҳдан қўрқув туради. Кейинги ҳаётингиз учун меҳнат қилинг. Охират ҳаёти учун меҳнат қилганни Аллоҳ бу дунёсини ҳам обод қилиб қўяди. Яширин ишларингизни тузатинг. Аллоҳ сизни очиқ ишларингизни тузатади. Ўлимни эсланг, у сизга етмасидан сиз унга чиройли тайёргарлик кўриб қўйинг. Бу уммат ҳеч қачон буюк Аллоҳга ва унинг пайғамбари Муҳаммад саллаллоҳу алайҳи васалламга ва Аллоҳнинг китоби Қуръонга ҳеч қандай шак-шубҳа келтирмайдилар. Аммо улар динор ва дирҳам устида тортишадилар. Аллоҳга қасамки, мен ҳеч қачон ёлғон гувоҳлик бермайман ва ҳеч кимни ҳақ-ҳуқуқини тортиб олмайман”.\nШундан сўнг овозларини баланд қилиб: “Эй инсонлар, ким Аллоҳга итоат этган бўлса, ўшанга итоат этинг. Ким Аллоҳга итоат этмаса, унга итоат этиш йўқ. Менга итоат этинг, чунки мен Аллоҳга итоат этаман. Агар мен Аллоҳга исён қилсам, сиз менга исён этинг”.\nШундан сўнг минбардан тушиб, у киши халифа ўтирадиган хонага кириб, хизматкорларга бу ердаги халифага тегишли бўлган ҳамма безаклар ва кийимларни сотишни ва ундан тушган пулни мусулмонлар ғазнасига қўшишни буюрди. Шу билан бир қаторда у одамларнинг шикоятлари бўлса, бемалол келиб, унга учрашларини овоза қилишни буюрди. Шу услуб билан Сулаймон ва унинг ёрдамчиларига тегишли бўлган нарсаларни ғазнага қайтарди. Ҳар бир тушган шикоятни алоҳида кўриб чиқиб, уларга тегишли бўлган масалаларни ҳал қилиб бердилар. Одамлар у кишининг бу ишларидан қувониб, у кишининг иш юришларидан рози бўлишди. У киши ҳар бир тушган шикоятларни кўриб чиқаётганини эшитган хаворижлар бир жойга тўпланиб: “Биз бу одамга қарши курашмаслигимиз керак”, деган қарорга келишди.\nМусулмонлар амири ўз ишларини якунлаб, дам олиш мақсадида ўз хоналарига кириб, ётдилар. Шу пайт ўғиллари ёнларига келиб: “Эй мўминлар амири, нима қилмоқчисиз?”, деб сўради. Шунда (Умар ибн Ҳаттоб) нинг эвараси шундай деб жавоб берди: “Озроқ ётиб ухламоқчиман, ўғлим”. Шунда Абдулмалик ибн Умар: “Шикоятларни кўриб чиқмай ухлайсизми?”, деб сўради. Умар: “Ўғлим, кеча тунда бобонгиз Сулаймоннинг уйида эдим. Туни билан ухламадим. Пешин намозигача ухлаб олиб, кейин шикоятларни кўриб чиқаман”, деб жавоб бердилар. Шунда ўғиллари: “Эй мўминлар амири, сизга бирор зот пешин намозигача яшайсан, деган хабарни етказдими?”, деб сўради. Шунда Умар ибн Абдулазиз ўғилларига юзланиб: “Эй ўғлим, ёнимга келинг”, деб чақирдилар. Ўғиллари ёнига келгач, у кишига яхшилаб тикилиб, пешоналаридан ўпиб: “Мени динимга бефарқ бўлмаган шундай зурриётни менга ато этган Аллоҳга ҳамду санолар бўлсин”.\nУмар ибн Абдулазиз рошид халифаларнинг ҳақиқий йўлини тутдилар\nАли ибн Ҳусайннинг айтишича, адолат йўлини қарор топдирганлар етти нафардирлар. Беш нафарлари олдин ўтиб кетишган, улардан икки нафари қолган. Ўтганлари Абу Бакр, Умар, Усмон, Али ва Умар ибн Абдулазиз эдилар. Ҳасан деди: «Агар Маҳдий ҳақида гап кетса, унда у Умар ибн Абдулазиздир, Исон ибн Марямдан бошқа Маҳдий йўқдир». Суфён Саврий деди: «Беш нафар халифа бор эди: Абу Бакр, Умар, Усмон, Али ва Умар ибн Абдулазиз (р.а)».\nАҳмад ибн Ханбал деди: «Ҳақиқатга кўра, Аллоҳ ҳар юз йилда умматнинг динини тўғирлаш учун бир киши юборади. Диққат билан назар ташлайдиган бўлсак, биринчи юз йилликда Умар ибн Абдулазиз, иккинчилари эса – Шофеъий бўлдилар».\nУмар (р.а) адолатли эдилар ва одамлар бу адолатни ҳис этишар, кўришар ва у ҳақида гапиришар эди. Малик ибн Динор деди: «Умар халифа бўлганида чўпонлар тоғда шундай дейишди: «Қайси адолатпеша инсон ҳукмрон бўлди?». Улардан сўрашди: “Сизлар қаердан биласизлар буни?” Улар жавоб беришди: «Одамлар устида адолатли халифа ҳукмрон бўлса, ўшанда бизни бўри ва шерлар безовта қилишни бас қилади». Қўйларига бўрилар ҳамла қилмай қўйган бошқа бир чўпондан бу ҳақда сўрашганида, у шундай деди: «Агар бош адолатли бўлса, унда тана азият чекмайди».\nУмар одамларга деди: «Ўз юртларингизга қайтиб кетинг, бўлмаса ораларингиздан бу ердаги бирор кишини унутиб қўяман. Мен у ерга сизлар устиларингиздан ҳоким тайинладим. Агар ораларингиздан кимдир бундан афсусда эканлигини билдирса, унинг шикоятини кўриб чиқмагунимча, ҳеч нарса демайман. Аллоҳ билан қасам ичаман, ўзимга ёки оиламга пул бўла туриб, сизларни унутсам, унда мени бахил ҳисобланг». Умарга бир сўз айтиш учун унинг ёнига бадавийлардан бир киши келди ва деди: «Эй тўғри эътиқодлиларнинг ҳукмдори, олдинга эҳтиёж ва азоб етаклаб келди. Аллоҳ мен ҳақимда сендан Якшанба куни сўрайди». Умар деди: «Лаънат бўлсин сенга, нима деганингни қайтар қани?». Бадавий нима деган бўлса, барчасини такрорлади. Шунда Умар бошини қуйи эгди ва шундай қаттиқ йиғладики, кўз ёшлари ерга тушди. Бироздан сўнг бошини кўтариб, сўради: «Сизлар нечи нафарсиз?». – «Мен ва саккиз қизим». Умар унга уч юз, қизларига юз дирҳам тайинлади ва унга юз дирҳам бериб, шундай деди: «Бу менинг пулларимдан, мусулмонларнинг ғазнасидан эмас. Бор, буларни ишлат». Умар (р.а) ўз ходимларини бадавийнинг ортидан жўнатди ва унинг асл ҳолатини аниқлашга ва бу билан уларга молиявий қандай кўмак бера олишини билиш учун юборди.\nМадинадаги қозилардан бири бўлган Рабоҳ ибн Ҳиббон деди: «Умар ибн Абдулазиз томонидан бизга юборилган барча хабарлар фақат аҳли Суннанинг яхши яшаши ёки мусулмонларга пул улашиш ёки бирор бир яхшилик қилиш билан боғлиқ ишлар бўлар эди. У мусулмонларнинг турмуши ҳақида доим сўраб-суриштирар эди». Бир сафар унинг ҳузурига Мадинадан одамлар келганида, у улардан сўради: «Анави ерда ўтирган камбағалларнинг ҳоли не кечди?». Улар дедилар: «Эй иймон келтирганларнинг ҳукмдори улар энди йўқ. Сиз уларга Байтулмолдан берган пулларингиз эвазига бойиб кетишди». Дейиладики, ҳожилар бир сафар Умарга хат ёзишади ва муқаддас Каъба деворларини олдингидек ёпишни сўрашади. У уларга жавоб хати ёзади: «Мен бундан кўра, ночор одамларга кўмак бериш зарурлигини кўриб турибман. Чунки улар Муқаддас уйга қараганда, бу нарсага эҳтиёжлари кўпроқдир». У ночор одамларга тарқатиш учун пул тақсимлади, аммо пуллари қайтиб келди, чунки одамлари ичида ночорлари йўқ эди. Умар ибн Абдулазиз одамларни бойитиб юборган эди. Умар даврида пул зарб қилинган бўлиб, унда шундай деб ёзилган эди: “Аллоҳ садоқат ва адолатга амр этди”.\nДейиладики, Удай ибн Артут Умарга хат ёзади. Унда шундай сўзлар битилган эди: «Ишчилардан бўлган одамлар менга қадар Парвардигорнинг бойлигидан кўп пул олишган эди. Мен ҳозир улардан бу пулларни қайтариб олиш авҳолидамасман. Агар ҳукмдор менга амр этса, уларни қандайдир йўл билан жазолашим мумкин». Умар жавоб ёзди ва шундай деди: «Таажжубланарли, жуда ҳам таажжубланарли. Сен мендан Аллоҳнинг жазосидан гўё ҳимоя қиладиган қалқони бор одамдек, одамларни жазолаш ҳақида сўраяпсан. Ва ҳудди менинг буйруғим сени Аллоҳнинг жазосидан қутқариб оладигандек гап айтгансан. Боқ, кимдадир уларга қарши аниқ кўрсатма бўлса, унининг молини ол. Кимдир буни инкор этса, унда уни Аллоҳга бўйин эгишга мажбур қил ва индамасдан қўйиб юбор, майли, кетаверсин. Аллоҳ билан қасам ичаман, Унинг ҳузурида уларнинг қони билан эмас, макри билан туриш афзалдир!». Умар ибн Абдулазиз ўз ходимига ёзади: «Аллоҳдан қўрқ, ҳақиқатга кўра, Худодан қўрқиш шундай нарсаки, фақатгина қабул қилиш ва кечиришга ҳақи бор Зотгина бу ишни қилади ва Унинг ўзи мукофотлайди. Кўпчилик бу тушунчалар ҳақида ваъзхонлик қилади, аммо уларнинг ўзларида бу нарса кам». Бошқа бир ходимимга эса шундай ёзади: «Олимларга айт аҳли суннани оёққа турғазиш учун масжидларга тарқалишсин, ҳақиқатга кўра, у ўлгандир». Боқа бирига ёзади: «Қўлингни мусулмонлар қонига бўяма, қорнингни уларнинг бойлиги билан тўлдирма, тилингни уларнинг шахсиятидан сақла! Агар шундай қилсанг, билки: “Фақат одамларга зулм қиладиган ва Ерда ноҳақ ҳадларидан ошадиган кимсалар (ни айблаш ва зулму зўравонликлари учун жазолаш)гагина йўл бордир. Ана ўшалар учун аламли азоб бордир” (Шўро сураси, 42).\nУмар мана шундай ҳолатда ўз ходимларини ўргатган ва уларга насиҳатлар қилган. Улар одамлар орасида яхшилик ва адолатни қарор топтиришга хизмат қилишган. У Абдулҳамид ибн Абдураҳмонга ёзади: «Куфа халқи уларнинг дини адолат ва раҳмдиликка чорласа-да, камбағалликдан азият чекди. Энг асосий нарса сенинг қалбингдир, уни Аллоҳга таслим эт».\nДейиладики, у Ямандаги ходимига шундай деб ёзади: «Мен сенга хат ёзганимдан кейин мен сенга мусулмонларнинг шикоятларига жавоб қайтаришингни амр этаман. Менга жавоб бер. Сен иккаламиз ўртамиздаги масофа ҳақида яхши биласан, аммо ўлим билан масофа ҳақида эса билмайсан. Боқ ва мусулмонларнинг шикоятлари билан шуғуллан. Менинг мактубимга жавоб ёзмасанг ҳам майли. Одамларни гуноҳларига яраша жазоланг. Агар жазо бир қамчи бўлса-да, Аллоҳ белгилаган чегарадан оширманг».\nХалифа Умар ибн Абдулазиз даврида битта ҳам ночор одам қолмади. Одамларга хайр-эҳсон бериш имконияти бўлмади. Яҳё ибн Саид ҳикоя қилади: «Умар ибн Абдулазиз мени хайр-эҳсон қилиш учун Африкага жўнатди. Биз у ерга камбағалларни қидириб топиш мақсадида, йўлга тушдик. Аммо биз ҳеч қандай камбағал одам топа олмадик. Шунда биз қуллар сотиб олдик ва уларни озод қилиб юбордик».\nАйтишларича, Умар халифа бўлганларидан сўнг, бир кун ҳовлиларидан йиғи овози эшитилди. Сўрашганларида, Умар хотинларининг олдига шундай танлов қўйган эканлар: “Истасанг, шу ерда яша. Истасанг отангникида яша. Менинг зиммамга юклатилган вазифа шунчалар оғирки, мени аёлларга қарашга имкониятим йўқ”. Умарнинг қўрқичларидан бири айтишича, Умар халифа бўлмасидан олдин, соғликлари яхши, ранглари тоза ва доим қимматбаҳо кийимларда юрар эдилар. Халифа бўлганидан сўнг, ранглари сўлғин, қорайган, ўзлари озиб, фақат тери билан суяклари қолган, эгниларига эса ғижимланган кийимда юрадиган бўлдилар. У киши менга пул бериб, садақа сўрайдиган ҳар бир қўлга тарқатгин деб, бериб юборардилар.\nХалифа бир куни ҳуфтон намозидан сўнг, уйларига қайтдилар. Рўпараларидан қизлари чиқди. Оддий салом-аликдан сўнг, қизлари негадир оғизларини ёпиб, ўзларини четга олишди. Ҳайрон бўлиб: “Нима гап?” деб сўрадилар. Шунда қизлари кечки таомга нон ва пиёздан бошқа ҳеч нарса қолмагани сабабли, улар пиёз ва нон еганларидан оғизларидан келаётган бадбўй ҳидни тўсганларини айтишди. Шунда мўминлар амири йиғладилар ва қизларига қараб: “эй менинг қизларим, отангизни оловга тиқадиган чиройли ҳаёт сизларга нимани беради?” Шунда Умар ибн Абдулазизнинг бир қизлари ёнларига келиб, дугонасининг қулоғида қимматбаҳо тошли сирға кўрганлигини ва шундай сирғадан менга ҳам олиб беринг деди. Шунда мўминлар амири хизматкори Музаҳимни чақириб, икки бўлак чўғ олиб келишни буюрди. Музаҳин чўғни олиб келгач, қизларини ёнларига чақириб: “Агар сен икки чўғни қулоқларингда ушлаб туролсанг, мен сенга ҳудди шундай иккита қимматбаҳо тошли сирға олиб бераман”, дедилар.\nУ киши оталаридан қолган қирқ минг динордан воз кечдилар ва бу пулларни мусулмонлар ғазнасига қўшдилар. Мусулмонлар амири кичик бир ерни ўз пулларига сотиб олиб, шу ерда қилинадиган деҳқончиликдан йилига тушадиган икки юз динор пул билан кифояландилар. Шу пул билан у киши ўзлари ва оилаларини боқардилар”.\nБир куни Умар қулларига: “Йилпиғич билан мени йилпиб тур”, дедилар. Қуллари йилпиб туриб, ўзи ухалб қолди. Шунда Умар ўрниларидан туриб, йилпиғични олиб, қулларини йилпиб турдилар. Шунда қуллари уйғониб, дод солиб юборди. Шунда Умар: “Сен ҳам менга ўхшаган инсонсан. Сени ҳам ҳудди мендек, иссиқ ҳолдан тойдирган. Сен мени йилпиганинг каби, мен ҳам сени йилпиб турдим”, дедилар.\nБир кун Умар ибн Абдулазиз Умар ибн Муҳожирга: «Эй Умар, агар сиз мени тўғри йўлдан адашиб, нотўғри йўлга кираётганимни сезсангиз, ёқамдан тутиб, қаттиқ силкиб: “Нима қилаяпсан?” дейишни унутманг”.\nБуюк қудрат соҳиби бўлган Аллоҳнинг розилиги учун тўғри йўлни кўрсатувчи, шижоатли бўлган Умар ибн Абдулазизни сўзлари нақадар гўзал: “Аллоҳнинг бандаларига берадиган ёрдами, уларнинг ниятларига қарабдир. Агар бандаларининг ниятлари бутун ва тўлиқ бўлса, унга Аллоҳнинг ёрдами ҳам шунга қараб бўлади. Агар банданинг ниятлари яхши ва тўлиқ бўлмаса, унга Аллоҳнинг ҳам ёрдами тўлиқ бўлмайди».\nУмар ибн Абдулазиз (Аллоҳ у кишидан рози бўлсин) дедилар: «Ким намозга совуққон бўлса, у шариатнинг бошқа қонун-қоидаларига ҳам кўпроқ совуққондир».\nУ кишининг раҳмдиллик ва кечиримликлари\nУмарнинг Фотима деган хотинларидан ўғиллари бор эди. Шу ўғиллари бир куни кўчага болалар билан ўйнагани чиқди. Ўйнаб юрган болалардан бири жароҳат олиб, қонга беланиб қолди. Шу бола ва Умарнинг ўғлини Фотиманинг ёнига олиб боришди. Аёлларнинг қичқирганини эшитиб, ташқарига чиқдилар. Бир аёл у кишига қараб: “Бу мени ўғлим, у етим”, деди. Шунда Умар ундан “Унга байтулмолдан нафақа бериладими?” деб сўрадилар. “Йўқ” деб жавоб берди аёл. “Унда уни менинг қарамоғимга ёзиб қўйинг”, дедилар. Шунда Фотима “бу Аллоҳнинг хоҳиши, уни менинг ўғлим жароҳатламади”, деди. Шунда Умар: “Сизлар уни қўрқитдингиз”, дедилар.\nАйтишларича, бир одамдан жуда қаттиқ жаҳли чиқди ва уни ҳузурларига олиб келишни буюрди. У кишини олиб келиб, белларигача ечинтириб, даррани ҳам тайёрлаб қўйшди. Одамлар буни Умарнинг ўзи жазолайди деб ўйлашди, аммо у киши чиқиб: “Уни қўйиб юборингизлар” дедилар Аллоҳнинг қуйидаги сўзларини ўқидилар: “...ғазабларини ичларига ютадиган, одамларнинг (хато-камчиликларини) афв этадиган кишилардир. Аллоҳ бундай яхшилик қилувчиларни севади” (Оли Имрон сураси, 134).\nБир куни Умар тунда тансоқчилари билан келаётган эдилар ва йўлдаги масжидга кириб, қоронғуликда ухлаётган одамни кўрмай қолдилар ва унга тўқишиб кетдилар. У деди: “Аҳмоқмисан?”, деди. Тансоқчилар бирдан у одамни излай бошлашди. Шунда Умар: “Эй тўхтанглар, у мендан аҳмоқмисан, деб сўради. Мен йўқ, деб жавоб бердим, холос”.\nАйтишларича, Умар ибн Абдулазиз ҳақида бир киши ёмон гапларни гапирди. Умар у кишига: “Сен мени шайтон султонлик васвасаси билан йўлдан уришини истадингми? Агар мен ҳозир сени жазоласам, эрта қиёматда мени жазолашади”, деди ва у кишини кечирди.\nБир куни Умар минбарда ўтирганларида у кишининг ёнларига бир одам келиб: “Мен гувоҳлик бераман, сен гуноҳкорсан”, деди. Умар у кишига: “Сен буни қаердан биласиз? Сиз ёлғон гувоҳлик беряпсиз ва бу гувоҳлигингиз инобатга олинмайди.\nУмарнинг ибодати ва итоати\nУмар ибн Абдулазизнинг сандиғи бор эди. Унда ўз дағал матодан тикилган либосини сақларди. Шунингдек, уйи ўртасида бир жой бор эдики, Умар у ерда ибодат қилар, у ерга ҳеч ким кирмаган эди. Тун чўкканида у сандиқни очар, либосни кияр, ибодатга шўнғир ва тонгача йиғлаб чиқарди. Умар барча суннатларни амалга оширар, витрни ўқигач, ҳеч ким билан гаплашмас, душанба ва пайшанба кунлари, Ашуро ва Арафада рўза тутар, ҳар куни оз-оздан Қуръон ўқир эди.\nУмарнинг йиғиси ва Худодан қўрқиши\nБир сафар Ибн Ихтам исмли бир киши Умар ибн Абдулазизнинг олдига келди ва Умар йиғлайвериб, ҳушини юқотмагунга қадар ваъз-насиҳат қилди. Умар Қуръон ўқиётганда йиғлар ва у билан бирга Фотима ҳам йиғларди. Уйдаги барча йиғлади, сўнгра Фотима бунинг сабабини сўради: « Эй иймон келтирганларнинг ҳукмдори, нега йиғладингиз?». У деди: «Эй Фотима, мен Аллоҳ қаршисида турган бир гуруҳ одамларни эсладим: Жаннатга тушувчилар гуруҳи ва Оловга тушувчилар гуруҳидир». Шундан сўнг у қичқириб юборди ва ҳушидан кетди. Умар ҳар кечаси ўқувчиларини йиғар ва улар ўлим ҳамда қайта тирилиш куни ҳақида гаплашишар ва барчалари мотамдаги сингари йиғлашарди. Умар қаршисида ўлим ҳақида гапирилса, у ҳудди қуш сингари титрар ва соқоллари ҳўл бўлгунча йиғларди.\nУмар ибн Абдулазизнинг хизматкори шундай дейди: «Бир сафар у кўзларида ёш билан ўрнидан турди ва мен уйғонмагунимча йиғлайверди. Хизматкор деди: «Эй мўминлар ҳукмдори, сизни йиғлашга нима мажбур этди?». У деди: «Эй ўғлим, мен Аллоҳ қаршисида бўлишим ҳақида ўйлаб кетдим». Шундан сўнг у ҳушини йўқотди ва тонг отгунга қадар ўзига келмади». Хизматкор деди: «шундан сўнг то ўлимига қадар уни кулганини ҳеч қачон кўрмадим». Дейиладики, бир сафар унинг олдига ўғли Абдулмалик келди ва сўради: «Эй отажон, сизни йиғлашга нима мажбур этди?». У деди: «Ўғлим мени, отанг шуни тиладики, бу дунё отангни танимасин, отанг бу дунёни танимасин. Аллоҳ билан қасам ичаман, ўғлим мени, мен йўқолиб қолишдан қўрқдим. Аллоҳ билан қасам ичаман, ўғлим мени, мен Дўзахга тушадиганлардан бўлиб қолишдан қўрқдим».\nУнинг жониворларга бўлган муҳаббати\nУмарнинг меҳрибончилиги нафақат инсонларга, балки жониворларга ҳам қаратилган эди. Унинг ёш хизматкори бўлар эди ва унинг хачири бор эди. У ҳар куни бир ярим дирҳам келтирар, кунлардан бир куни эса уч дирҳам олиб келди. Умар ибн Абдулазиз ундан сўради: «Сенга нима бўлади?». Ўғлон деди: «Мен тўла бозорлиқ қилдим». Одамлар халифаси деди: «Аммо сен хачирни қийнаб қўйдинг», – ва болага хачирни уч кун давомида дам олдиришга буюрди. Ва мўминлар ҳукмдори одамларга отларга азоб бўлмаслиги учун, уларнинг ипидан қаттиқ тортишга ва йиртқичларни тиғли нарсалар таёқлар билан уришни тақиқлади. Жониворларга оғир бўлмаслиги учун қонунсиз пойгалар ўтказишни, сўйишларга қўйларни етаклашни, сўйилиши керак бўлган жонивор кўз олдида пичоқни чархлашни тақиқлади. Адолатли халифа Миср ҳокимига шундай нома йўллади: «Мен туяларга минг қадоқ юк ортилишини эшитдим. Агар бу мактуб сенга етиб борса, туяларга беш юз қадоқдан ортиқ юк ортилмаслигига қарор чиқар».\nУмарнинг ўлими ва унинг болаларига насиҳати\nЎлим олдидан Умар ибн Абдулазизнинг олдига қариндоши ва куёви Маслам ибн Абдулмалик келди ва унга деди: «Эй мўминлар амири, сиз ўз фарзандларингизнинг ҳақ-ҳуқуқлари ва пулларини олиб, уларни ўзингизга тобе қилиб қўйдингиз. Бу хатони тўғирлашнинг қандайдир йўллари бордир? Агар сиз менга ёки менга ўхшаган оила аъзоларингизга уларнинг оталиғини топширганингизда Аллоҳ хоҳласа яхши яшаётган бўлишарди». Умар дедилар: «Мени кўтарингизлар ва ўтказиб қўйинглар». Уни ўтказишгач, у деди: «Аллоҳга ҳамд бўлсинки ва Аллоҳга қасамки эй мусулмонлар, сизлар мени қўрқитаяпсизлар? Сизнинг гапларингизга келсак, мен болаларимни ҳақ-ҳуқуқлари ва пулларини олиб қўйганим йўқ. Мен уларга бу нарсани тақиқлаб ҳам қўйганим йўқ. Мен уларга тегишли бўлган нарсани олиб ҳам қўйганим йўқ, бошқаларга тегишли бўлган нарсани уларга бериб ҳам қўйганим йўқ. Сизга ва сизга ўхшаган оила аъзоларимга уларнинг оталиғини бермаганимнинг сабаби, уларни китоб эгаси бўлган Аллоҳнинг ўзи паноҳида асрайди. Умарнинг фарзандлари: икки тоифадаги одамлар бўлиши мумкин. Бири: Аллоҳдан қўрқувчи ва Аллоҳ улар кутмаган жойдан таъминлашига ишонувчи ёки гуноҳ ишларга мойиллиги бор инсонларга. Агар шундай бўлганида мен уларни пул билан таъминлаб, гуноҳ ишлар қилишларига биринчи ёрдамчи бўлишни истамайман”. Шундан сўнг Умар ибн Абдулазиз: “Фарзандларимни ёнимга чақириб келинглар”, деди. Ўндан ортиқ одам келди. У уларни таништириб: “Эй фарзандларим, мен шундай танлов олдида қолдим: сизлар бой бўлиб, оталарингиз дўзахга тушиши ёки сизлар камбағал бўлиб, оталарингиз жаннатга тушиши. Менга сизлар камбағал бўлиб қолиб, оталаринг жаннатга тушгани, бой бўлиб оталаринг дўзахга тушганидан яхшироқдир. Эй болаларим, ўрнингиздан туринг, Аллоҳ сизларни ўз паноҳида асрасин, ҳеч қандай гуноҳ иш қилишингизга йўл қўймасин ва доим сизни яхшилик билан сийласин”.\nУмар ибн Абдулазиз,\n1400 йиллик халифа Усмон розияллоҳу анҳунинг хурмо боғи Nov 09, 2016 - 2098 Views\nMore in this category: « Сиз эмасми, ё Расулаллоҳ? Саййида Зайнаб бинт Али »


Ўзбекистон 14:50 / 13.01.2021 10033\nЖорий йилнинг 13 январь куни соат 11:00ларда Тошкент шаҳри Учтепа тумани Фозилтепа кўчасида йўл-транспорт ҳодисаси содир бўлди. Бу ҳақда Ички ишлар вазирлиги Йўл ҳаракати хавфсизлиги бош бошқармаси ахборот хизмати хабар қилмоқда.\nҚайд этилишича, ҳайдовчи, 1999 йилда туғилган И.Ф. "Матиз" русумли автомобилда ҳаракатланаётиб оралиқ масофани сақламаганлиги оқибатида, ушбу кўчада жойлашган "Боғишамол" истироҳат боғи рўпарасида, светофорнинг қизил чироғида тўхтаб турган ҳайдовчи, 1992 йилда туғилган Х.Р. бошқарувидаги "Дамас" русумли автомобилга урилган.\nЗарб оқибатида "Дамас" ўзидан олдинда тўхтаб турган ҳайдовчи, 1988 йилда туғилган А.А. бошқарувидаги "Матиз"га, "Матиз" эса ўзидан олдинда тўхтаб турган ҳайдовчи, 1992 йилда туғилган Ш.Я. бошқарувидаги яна бир "Матиз"га, ушбу "Матиз" зарб оқибатида ўзидан олдинда тўхтаб турган ҳайдовчи, 1978 йилда туғилган Ш.И. бошқарувидаги "Нексия" русумли транспорт воситасининг орқа томонига урилган.\nЙТҲ натижасида масофа сақламаган "Матиз" русумли автомобил ҳайдовчиси, 22 ёшли И.Ф. ва "Дамас" русумли автомобиль ҳайдовчиси, 29 ёшли Х.Р.га биринчи тез тиббий ёрдам кўрсатилган.\nМазкур ЙТҲ юзасидан Тошкент шаҳар ИИББ ЙҲХБ томонидан дастлабки суриштирув ишлари олиб борилмоқда.\nАввалроқ, Тошкент марказида бошқарувни йўқотган «Малибу» тўхтаб турган 2та «Ласетти»га урилиб, ағдарилиб кетди, Бектемир туманида эса Toyota Land Cruiser бетон тўсиққа урилди.


ИИВ: Сурхондарёда ЙТҲ оқибатида бир киши ҳалок бўлди\nСурхондарёда ЙТҲ: ҳайдовчи вафот этди\n28 Yanvar 16:30 Ҳодисалар\nБАХТСИЗ ҲОДИСА ЙТҲ\nСурхондарё вилоятининг Қизириқс туманида “КАМАЗ” ва “ВАЗ” автомашиналари тўқнашиб кетди, натижада ВАЗ ҳайдовчиси олган тан жароҳатлари туфайли шифохонада вафот этди.\nБу ҳақда ИИВ матбуот хизмати хабар берди\nҲодиса 4Р-100 автомобил йулининг 103-километрида, Қизириқ тумани Кунчиқиш маҳалласи ҳудудидан ўтувчи участкада содир бўлган. Сана аниқланмаган.\nЖарқўрғон тумани Нурлидиёр маҳалласида яшовчи Шокир Саломов (исм-шарифи ўзгартирилган) “КАМАЗ” русумли автомашинани Жарқўрғон-Қизириқ йули бўйлаб ҳайдаб кетаётиб, ўзи томон кетаётган “ВАЗ-2106” русумли автомашина билан тўқнашиб кетган.\n“ВАЗ-2106” русумли автомашина ҳайдовчиси А.Қодиров воқеа жойидан касалхонага ётқизилган, бироқ бир неча кундан кейин шифохонада вафот этган.\nМазкур ҳолат юзасидан ҳуқуқ-тартибот органлари томонидан Ўзбекистон Республикаси Жиноят кодексининг 266-моддаси 2-қисми (“Транспорт воситалари ҳаракати ёки улардан фойдаланиш хавфсизлиги қоидаларини бузиш”) билан жиноят иши қўзғатилган.\nНабираси билан бирга бўлган кекса одам бахтсиз ҳодисада вафот этди


Кўп қаҳва ичманг: 36 ёшли йигит...\n02.07.2020 18:18 0 2128\nАнглиянинг Питерборо шаҳрида истиқомат қилувчи одам кофеин дозасини ошириб юбориш оқибатида ҳаётдан кўз юмди. Қўшниси 36 ёшли Лукаш Санделевскининг мурдасини уйидан топди. Польшалик мигрант яқинлари билан алоқага чиқмай қўйганидан хавотир олган онаси унинг қўшнилари билан боғланган.\nМурдасини турли ичимликлардан бўшаган идишлар қалашиб ётган хонанинг ўртасидан топишди. Кейинчалик маълум бўлишича, марҳумнинг қонида жуда кўп миқдорда — 282 микрограмм кофеин аниқланган. Таққослаш учун — 80 микрограмм кофеин ҳалокатли доза ҳисобланади.\nАфтидан, Лукаш таркибида кофеин бўлган ичимликларни атайин кўп миқдорда истеъмол қилган. Эҳтимол, у ўзининг устида тажриба ўтказиб кўрмоқчи бўлгандир, лекин бундай аянчли оқибатга олиб келишини кутмаган бўлиши табиий. Марҳумнинг қонида кофеиндан ташқари алкоголь ҳам аниқланган, деб ёзади «Independent» нашри.\nСоғликка зарар етказиб қўймаслик учун шифокорлар кунига 3-5 финжондан ортиқ қаҳва ичмасликни маслаҳат беришади. Диетологлар эса ушбу ичимликни умуман оддий сув ёки кўк чой билан алмаштиришни тавсия этишади.\nалкогол Англия кофеин қаҳва


Қулайлик яратилди – Сурхон тонги\nБош саҳифа / Жамият / Қулайлик яратилди\nИюн 20, 2018\tЖамият Изоҳ қолдириш 642 Кўрилди\nСурхондарё синов ва сертификатлаштириш маркази давлат корхонасида синов мажмуаси ташкил этилди.\nКорхона қошида озиқ-овқат, қишлоқ хўжалиги ва электроника маҳсулотларини синаш лабораториялари сонининг ортганлиги унинг яхлит мажмуа тарзида иш олиб боришига замин яратди.\nЭндиликда бу ерда нафақат озиқ-овқат, қишлоқ хўжалиги, электротехника маҳсулотлари, балки газнинг кимёвий таркибини аниқлаш ишлари олиб борилади. Шу мақсадда мажмуа таркибида 4 та лаборатория фаолияти йўлга қўйилди. Бу билан мазкур маскан воҳамиздаги қўшма ва экспортёр корхоналар, хусусий фирмалар, якка тартибдаги тадбиркор ва фермер хўжаликлари томонидан ишлаб чиқарилган маҳсулотларни тез, сифатли, қулай тарзда синовдан ўтказиш ҳамда сертификатлаштириш имконини бермоқда. Мажмуага халқаро экспертлар томонидан аккредитация гувоҳномаси ҳам берилди. Эндиликда халқаро гувоҳнома асосида бериладиган баённомалар дунёнинг 89 та давлатида тан олинади.\nОлдинги Истиқболли корхоналарда\nКейинги Олтин ёз – ўтсин соз!


БМТ бош котиби: Биргина вакцина бу инқирозни ҳал қилолмайди, вирус тарқалиши назорат остидан чиқмоқда - EFFECT.UZ\n. 10:20 | 17.09.2020\nКоронавирус тарқалиши назорат остидан чиқиб кетмоқда, дея БМТ бош котиби Антониу Гутерреш матбуот анжуманида эълон қилди.\n«COVID-19 пандемияси — шундай инқирозки, ҳаётимиздаги инқирозлардан бирортасига ҳам ўхшамайди. Шу тариқа Бош Ассамблеянинг бу йилги сессияси ҳам бошқа бирортасига ўхшамайди», — деди Антониу Гутерреш.\nТаъкидланишича, яқинда коронавирус туфайли вафот этганлар сони 1 миллиондан ошади.\n«Устига-устак, вирус тарқалиши назорат остидан чиқмоқда. Вирус — замонавий дунёдаги глобал хавфсизлик учун биринчи рақамли таҳдид», — дея эълон қилди бош котиб.\nТаъкидланишича, COVID-19 вакцинаси пандемия туфайли келиб чиққан инқирозни ҳал қилолмайди. Кўпчилик вакцинадан умид қиляпти. Бироқ пандемиянинг давоси йўқ.\n«Бироқ… вакцинага глобал ижтимоий манфаат сифатида қараш керак, негаки COVID-19 чегара билмайди. Бизга одамлар учун ҳаммабоп ва ҳамёнбоп вакцина керак», — деди бош котиб.\nЭслатиб ўтамиз жаҳон соғлиқни сақлаш ташкилоти 11 март куни янги COVID-19 коронавирус инфекцияси тарқалишини пандемия дея эълон қилди.\nTeglar:BMT, Антониу Гутерреш\nБМТнинг иқлим бўйича йиғилишида Орол муаммоси кўтарилди


3 Мар 2020 1445\n«2017–2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини «Илм, маърифат ва рақамли иқтисодиётни ривожлантириш йили»да амалга оширишга оид давлат дастури тўғрисида» Президент Фармони имзоланди.\nФармони билан Ҳаракатлар стратегиясининг устувор йўналишлари бўйича амалга ошириладиган вазифалар, жорий этиладиган тартиб ва амалиётлар белгиланди.\nЖумладан, Давлат ва жамият қурилиши тизимини такомиллаштириш соҳасида:\n- 2020 йилдан бошлаб Ўзбекистон Республикаси Олий Мажлиси Қонунчилик палатаси ва Сенати фаолиятида «Электрон парламент» тизими жорий этилади;\n- Олий Мажлис Қонунчилик палатасида йил якунига кўра қабул қилинган ҳар бир қонун халқ томонидан қандай баҳолангани ва унинг самарадорлик даражаси мониторинг қилинади;\n- 2020 йил 1 июлдан Қонунчилик палатаси мажлисларида давлат органлари ва хўжалик бошқаруви органлари раҳбарларининг қатор масалалар юзасидан ахборотларини мунтазам равишда эшитиш тартиби татбиқ қилинади;\n- 2020 йил 1 августдан бошлаб Сенатда Ўзбекистоннинг хорижий давлатлардаги элчилари ҳисоботини эшитиш, шунингдек, Сенат кенгаши ва қўмиталарининг сайёр мажлисларини ўтказиш тизими йўлга қўйилади;\n2020 йил 1 июлга қадар «Mening fikrim» веб-порталининг мобиль иловаси ишга туширилади, деб хабар беради Адлия вазирлиги матбуот хизмати.


ЭНДИ ЮКСАЛИШ ДАВРИ КЕЛДИ, ҲАРАКАТ ҚИЛАЙЛИК! — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/ O`zbekiston/ЭНДИ ЮКСАЛИШ ДАВРИ КЕЛДИ, ҲАРАКАТ ҚИЛАЙЛИК!\n0 1 283 1 minute read\nСобиқ иттифоқ даврларида ўрта мактабларда Россия Ўрта Осиёни босиб олишидан аввал ерлик аҳоли бойлар томонидан аёвсиз эксплуатация қилинганлиги, халқ саводсиз, оч-ялонғоч бўлганлиги ва Россия босиб олгач Осиёга саноат, маърифат кириб келганлиги ўргатилар эди. Ҳақиқатан ҳам Осиё, Африка давлатлари Европа давлатларига нисбатан ривожланишдан жуда орқада қолганлиги сабабли уларнинг мустамлакасига айланди. Шу жумладан бизнинг Ўзбекистон ҳудудида яшаган аҳоли ҳам Россия империясининг мустамлакасига айланган эди. Албатта бунга ўша пайтда давлатни бошқарган хонлар ва амирнинг билимсизлиги, уларнинг давлатни бошқаришдаги хатолари сабабли бутун бошли халқ мустамлака гирдобида қолиб кетди. У даврни боболаримиз бошидан кечиришди.\nСобиқ иттифоқ даврида эса номига мустақил, аслида куч билан бирлаштирилган ва ҳеч қандай ҳуқуққа эга бўлмаган давлатлардан бири эдик. Лекин тан олишни истаймизми, йўқми аҳолининг яшаш шароити яхшиланди, саводсизлик тугатилди. Бунинг эвазига миллий қадриятларимиз йўқолиш арафасига бориб қолди, буюк Орол денгизини қурбон қилдик. Яна қанча моддий ва маънавий бойлигимиздан жудо бўлдик. Ҳақиқатни гапирган, халқ озодлиги учун курашганлар отилди, осилди, қамалди. Бўйсунганлар тинч яшади. Шундай қилиб оталаримиз шўро даврини ҳам яшаб ўтди.\nМустақилликдан кўп нарса кутгандик. Узоқ шарқ мамлакатлари каби юксак ривожланган давлатлар қаторидан жой оламиз, оламшумул янгиликлар яратамиз деб орзу қилгандик. Орзуларимиз орзулигича қолиб кетди. Ишсизлик ёшларимизни ўзга юртларга кетишга мажбур қилди. Нақадар аччиқ бўлса ҳам айтиш керак: Ибн-Сино, Бухорий, Термизий , Амир Темур, авлодлари мардикор бўлди. Бунга эса ўзимиз айбдормиз. Эркинликни суиистеъмол қилдик. Ёлғон гапирдик, таклифимизни айтишга андиша қилдик. Бизнинг собиқ иттифоқ пайтида онгимизга сингдирилган “Билмасанг ўргатамиз, истамасанг мажбурлаймиз!”деган шиор ўз кучини кўрсатди. Қийналсакда фарзандларимизни ўқитиш учун эмас, муҳташам уй, дабдабали тўй, кўзни қамаштирувчи машина олиш илинжида Россия ва бошқа давлатларга болаларимизни эргаштириб иш излаб кетдик.\nУмр эса оқар дарё, ўтяпти. Гоҳ қувонч билан, гоҳ ташвиш билан кунларимиз ўтиб бормоқда. Энди дўппини бошдан олиб ўйлаб кўрсак ҳеч нарсага эришмабмиз. Президентимиз бу аччиқ ҳақиқатни ўзлари айтмаганда, ҳалиям маддоҳлик қилиб мақтаниб юраверардик. Худди Амирлик ва хонликлар давридагидек, Чор Россияси давридагидек, Собиқ иттифоқ давридагидек.\nПрезидентимиз айтганидек: мақсадимиз – иқтисодиётимизни илм билан ҳамоҳанг қилиш. Барча соҳаларда ишнинг сифатини таъминлайдиган, натижадорлигини оширадиган асос илм, олимлар бўлиши керак.\nЭнди юксалиш даври келди, ҳаракат қилайлик! Вақт кутиб турмайди…


Ўзбекистонда шифокорларга бўлган эҳтиёж 84 фоизга қондирилмоқда – Коммерсант.Уз\nЎзбекистон олий таълим соҳасидаги ислоҳотлар ва 2017–2018 ўқув йили учун абитуриентлар қабулига бағишланган Халқаро пресс-клуб йиғилишида Тошкент тиббиёт академияси ректори Лазиз Тўйчиев тиббиёт муассасаларида таълим муддатининг қисқартирилишига изоҳ берди. Президент қарорига кўра, педиатрия ва даволаш иши йўналишларида таълим муддати 7 йилдан 6 йилгача қисқартирилди, санитария-профилактика йўналишида 6 йилдан 5 йилгача, тиббиёт биологияси йўналишида таълим 5 йилдан 4 йилгача қисқартирилди.\nБу ўзгаришлар гуманитар блокнинг 20 фоиздан 7 фоизгача, яъни 3 баравар қисқартирилгани ҳисобига жорий этилди. Маълум бўлишича, таълим дастурида аксарият фанлар кўп қайтарилганлиги сабабли таълим жараёни чўзилган.\nБугунга келиб мамлакатда малакали шифокор-мутахассисларга бўлган эҳтиёж 84 фоизга қопланмоқда. Тиббий хизматдаги камчиликлар айниқса Сирдарё, Сурхондарё ва Тошкент вилоятларида кўзга ташланмоқда. Ушбу муаммони бартараф этиш учун талабалар учун грант квоталари киритилди.\nМисол учун, Тошкент тиббиёт академиясида, квота доирасида 550 та ўқув ўринлари ажратилган. Шулардан 208 таси Тошкент вилояти, Сирдарё, Сурхондарё ва Қашқадарё вилояти вакилларига ажратилган. Эндиликда улар грант асосида ўқиш имкониятига эга. Битирувдан сўнг, улар ўз вилоятларига ишга жўнатилади.\nПредыдущая запись В Ташкенте откроется современная киберспортивная арена\nСледующая запись Самарканд и Бухара вошли в тройку самых популярных у туристов исторических городов СНГ\nМинистр иностранных дел Турции посетит Узбекистан\nНа одно место в вузе в среднем претендуют 10,9 кандидата


Ўзбекистонда мева-сабзавотчилик билан шуғулланувчиларга имтиёзли кредитлар берилади – Kommers.uz\nБизнес\t14:29 | 16.12.21\nЎзбекистонда мева-сабзавотчилик билан шуғулланувчиларга имтиёзли кредитлар берилади\nДеҳқон хўжаликларига кредит 14 фоиз ставкада 6 ойлик имтиёзли давр билан ажратилади.\nЎзбекистонда мева-сабзавотчилик билан шуғулланувчиларга имтиёзли кредитлар бериш тартиби белгиланди. Бу ҳақда Адлия вазирлигининнг Huquqiy axborot канали хабар берди.\nМаълум қилинишича, Президентнинг 15 декабрдаги «Мева-сабзавотчилик соҳасини давлат томонидан қўллаб-қувватлаш, тармоқда кластер ва кооперация тизимини янада ривожлантириш чора-тадбирлари тўғрисида»ги қарори қабул қилинган.\nҚарорга кўра, 2022 йил 1 январдан фермер, деҳқон хўжаликлари ва бошқа маҳсулот етиштирувчиларга — мева, узум, сабзавот, картошка, полиз экинлари, кўкатлар ва доривор ўсимликлар, дуккакли ва мойли экинларни етиштириш учун ҳосил қийматининг 50 фоизигача йиллик 14 фоиз ставкада 6 ойлик имтиёзли давр билан 12 ой муддатга кредит ажратилади.\nШунингдек, мева-сабзавотларни қайта ишловчи, сақловчи ва экспорт қилувчиларга — етиштирилган қишлоқ хўжалиги маҳсулотларини харид қилишга талаб этиладиган айланма маблағларни тўлдириш учун йиллик 14 фоиз ставкада 12 ойлик «револьвер» кредит берилади.\nҚайд этилишича, мазкур тадбирларни молиялаштириш учун жамғармага 2 триллион сўм бюджет ссудаси ажратилади. Шу билан бирга, 2022 йил 1 мартдан мева-сабзавотчилик кластерлари (кооперациялар) ва фермер хўжаликларига — экспорт шартномаси мавжуд бўлиб, мева-сабзавот ҳосилини хавф-хатардан суғурталаш хизматидан фойдаланганда тўланган суғурта мукофотининг 50 фоизи қоплаб берилади. Бунда қоплаб бериладиган маблағ суғурта пулининг 1 фоиздан ортиқ бўлмаслиги керак.\nБундан ташқари, мева-сабзавотчилик кластерларига (кооперацияларга) — хориждан малакали агроном, энтомолог, лаборатория мутахассисларини жалб қилиш харажатларининг 50 фоизи Қишлоқ хўжалиги вазирлигининг туман бўлимлари орқали компенсация қилинади. Бунда харажатлар бир ойга 1 нафар мутахассис учун минг доллар эквивалентидан ошмаслиги лозим.\nАввалроқ Ўзбекистонда пахта етиштириш ва йиғим-теримни молиялаштириш учун имтиёзли кредитлар ажратилиши хабар қилинганди.


Петербургдаги портлаш вақтида йўловчиларни қутқарган машинист пул мукофотидан воз кечди\n09:06 / 07.04.2017\nСанкт-Петербург метросининг портловчи қурилма портлатилган поезди машинисти Александр Каверин унга берилмоқчи бўлган пул мукофотидан воз кечди. Каверин бу ҳақда "Санкт-Петербург" телеканалига маълум қилди.\nАйнан Кавериннинг портлаш вақтидаги ҳаракатлари сабаб юзлаб одамларнинг ҳаёти сақланиб қолган.\nКавериннинг айтишича, бир ташаббускор гуруҳ унга миннатдорчилик рамзи сифатида пул йиғмоқда. Гап қандай миқдордаги пул ҳақида кетаётгани маълум қилинмаган.\n"Менга ҳеч нарса керак эмас. Мен албатта бу гуруҳдан миннатдорман, бироқ бу пулларни уларга ҳақиқатан муҳтож одамларга бериш керак", деб айтди қаҳрамон.\nКаверин ушбу маблағларни портлаш сабабли оёғи ампутация қилинган аёлга беришни таклиф қилди. "Айни вақтда аёл учун дорилар ва барча зарур нарса муҳайё қилинган, унга ёрдам кўрсатилган, бироқ келгусида унга протез керак бўлиши мумкин", деб айтди машинист.\n5 апрелда Россия транспорт вазири Максим Соколов Александр Каверинни портлашдан кейинги саводли ҳаракатлари учун "Россия транспортининг фахрий ходими" белгиси билан мукофотлаганди. Машинист портлаш вақтида шикастланган поездни тутунланган туннелда тўхтатмай, уни кейинги бекатгача олиб боргани кўплаб одамларнинг ҳаётини сақлаб қолганди.\nСанкт-Петербург метроси машинист Александр Каверин пул мукофоти\nТрамп Путинга ҳамдардлик билдирди ва террорчиликка қарши курашни муҳокама қилди\nСанкт-Петербург метросидаги портлашда 11 киши ҳалок бўлди, 45 киши жароҳат олди\nТрамп Петербургдаги портлашга изоҳ берди


Яхши даромад келтирувчи антиқа касблар » Скачать музыку бесплатно новинки музыки 2016-2017\nБу дунёда шундай ғаройиб касблар борки, улар эгаларига яхшигина даромад олиб келади. Бу касблар ҳақида илгари эшитмаган бўлсангиз, ҳайратланишингиз табиий. Илон заҳарини тўпловчилар «Илонсоғар»лар дунёдаги энг заҳарли шақилдоқ илон ва кобраларнинг заҳарини йиғишади. Олинган заҳар касалхоналар ва лабораторияларда зиддизаҳар тайёрлаш учун фойдаланилади ва бир грамми тахминан 1000 доллардан сотилади. Келиннинг дугонаси У ҳақиқий дугонадан фарқ қилмайди, лекин масъулиятли тўй кунида ўз тажрибаси билан асқотади. Ўзига хос ёрдамчи вазифасини бажарувчи дугона турли муаммоларни ечади ва фотосуратларда чиройли чиқади. Келиннинг дугонаси хизмати учун 300дан 2000 долларгача ҳақ олади. Айсберг сурувчи Халқаро муз қўриқчилари океанда йирик айсбергларнинг ҳаракат йўналишини кузатиб боради ва кемалар учун хавфсиз йўналишларни тавсия этади. Зарурият туғилганида улар айсбергларни кема йўлидан суриб беришади. Йиғловчи Профессионал йиғловчи аза маросимида ўзининг қайғу билан йиғлаши орқали ҳаммани ҳайрон қолдира олади. Англиянинг «Йиғловчини ёлланг» компанияси икки соат учун 70 доллар эвазига ўз мутахассислари хизматини таклиф этади. Итларни серфингга ўргатувчи Серфингга нафақат инсонларни, балки итларни ҳам ўргатишади. Итлар ва уларнинг эгалари ёки фақат итлар учун серфинг дарслари тўлқинлар узра парвоз сирларини ўргатади. Юзларни синовчи Бу мутахассис ўзининг сезгир бармоқлари билан косметик маҳсулот ёки соқол тарашловчи ускунани синовдан ўтказаётган кишининг юзларини силаш орқали маҳсулотнинг сифатини текшириб кўради. Бу касбда соатига 25 долларгача даромад топиш мумкин. Қучоқловчи Профессионал қучоқловчи нотаниш шахсларни қучоқлагани учун соатига 80 долларгача ҳақ олади. Жасадлар заргари Азиз инсонидан айрилган айрим инсонлар айрилиққа кўникишни исташмайди ва марҳумнинг жасадидан заргарлик буюми ясашга буюртма беришади. Улар марҳум танаси бўлагидан тайёрланган узукни тақиб юришади. Нафасни баҳоловчилар Улар резинка сақич, сўрма қандлар, тиш пасталари ишлаб чиқарувчи компанияларда ишлашади. Махсус синов пайтида улар маҳсулотнинг сифатини баҳолашади ва бу ҳақда ҳисобот тайёрлашади. Итлар учун озуқани еб синаб кўрувчилар Айрим компаниялар итлар учун чиқарилган озуқанинг озуқавий қийматини баҳолаш учун ишчи ёллайдилар. Шуни ҳам айтиб ўтиш жоизки, аксарият ҳолларда синовчилар итлар озуқасини чайнаб кўришади, лекин ютиб юборишмайди. Жинсни аниқловчилар Бу мутахассисларнинг вазифаси тухумдан чиққан жўжаларнинг товуқ ёки хўрозлигини аниқлашдир. Асосан Англия ва Японияда кенг тарқалган бу касб эгалари йилига 60 минг долларгача пул топишади. Навбатда турувчилар Нархлар арзонлайдиган мавсум ва Apple компаниясининг янги маҳсулоти сотувга чиқадиган кунлари бу касб эгалари қаттиқ тер тўкишади. Ана шундай касб эгаларидан бирининг айтишича, у ҳафтасига минг долларгача ҳақ олади. Башорат тузувчилар Хитой ресторанида овқатланиб бўлганингиздан сўнг идишингиз остида мунажжимлар башоратига кўзингиз тушса, ажабланманг. Бу башоратни тузувчилар унинг сизга ёқиши учун астойдил бош қотиришади. Мунажжим башоратини тузувчилар йилига ўртача 40 минг доллар ишлашади.Manba: xabardor.uz


Давлат фойдасига 100 млн. сўмга яқин маблағ ундирилди » Ўзбекистон янгиликлари – Zamin.uz\n, 01 2021, 21:12\n25 апр, 17:21 1 588 Жамият\nБюронинг Юнусобод туман бўлими ижро иш юритувида Тошкент туманлараро иқтисодий судининг 13.03.2020 йилги ижро варақасига асосан қарздор “FERON LEASING” жамияти ҳисобидан давлат фойдасига 82 млн. 528 минг сўм давлат божи ундириш тўғрисидаги ижро иши мажуд.\nМазкур ижро иши бўйича Бюронинг Юнусобод туман бўлими томонидан олиб борилган ижро ҳаракатлари самарасида 82 млн. 528 минг сўм миқдоридаги давлат божи карантин вазиятида ундирилиб, ижро ҳужжати амалда тўлиқ бажарилди.\nБундан ташқари, Бюронинг Юнусобод туман бўлими томонидан Тошкент туманлараро иктисодий судининг ижро ҳужжатига асосан, ижро иши бўйича карздор жами 8 нафар корхона ҳисобидан давлат фойдасига 14 млн. 250 минг сўм миқдорида давлат божи ҳам ундирилди.\nФуқаро фойдасига 57,6 млн. сўм маблағлар ундирилди 02 мар, 11:26\nСолиқ қарзини тўлашни унутманг 21 сен, 17:23


Эрини ўлдириб, ҳожатхонага ташлаб юборган аёлга ҳукм ўқилди - Zamin.uz\n18:33 / 27.08.2020\nЭрини ўлдириб, ҳожатхонага ташлаб юборган аёлга ҳукм ўқилди\nХалқимизнинг неча йиллик урф-одатлари, анъаналари бежиз юзага келмаган экан. Уларнинг ҳар бирида дунёча маъно бўлиб, улкан тажриба маҳсули экан. Оддий мисол, оила барпо этгувчи икки шахснинг ўзаро никоҳи қайд этилгунига қадар ўртада қанчадан-қанча борди-келди ҳаракатлари амалга оширилади. Бу орада ҳар иккала тараф бир-бирининг ижтимоий тенглигидан ташқари, бўлғуси эр-хотинларнинг феъл-атворигача ўрганадилар.\nШу тариқа оила барпо этилади. Тўғри, ҳамма никоҳ ҳам омадли бўлавермайди. Бироқ, ҳар қандай оилани никоҳ мустаҳкамлаб туради. У не бир синовларга дош беришни, не бир қилмишларга кўнишни, не бир гуноҳларни кечиришни ўргатади. Энди акси бўлса-чи? Яъни, ҳеч бир амалларсиз, икки шахс бир-бирини кўр-кўрона танлаб, ўзаро турмуш қурса оқибати қандай бўлади?\nАндижон вилоятида яшовчи 25 ёшли Насиба Аҳмедова (мақоладаги исм-шарифлар ўзгартирилган) ҳам фуқаро Неъматжон Мадраҳимов билан танишиб қолдию, муносабатлари кундан-кунга илиқлаша бошлади. Самимий салом-аликлар бир пиёла чой устидаги дўстона учрашувга айланди. Аёлни кузатиб қўйишлар, учрашувда кутиб олишлар ҳар иккисида бир-бирига бўлган интилишни оширди. Шу тариқа 2019 йилнинг февраль ойида шаръий никоҳ орқали турмуш қуришди.\nВақт ҳамма нарсанинг асл қиёфасини ошкор этади. Бир-бирларининг кўзига Лайли билан Мажнун бўлиб кўринган бу икки дилнинг ҳам ўзларига яраша қиёфалари бор экан. Бу кўриниш кун ўтган сари намоён бўла бошлади. 2019 йилнинг 3 май куни Неъматжоннинг ҳам ахлоқсизларча феъл-атвори ўз бўй-бастини кўрсатди. У аёлидан ғайритабиий ҳолда жинсий алоқада бўлишни талаб этди. Бу эса Насибахоннинг шахсиятини поймол қилди. У ўзини чиркин маконнинг жирканч масканига тушиб қолгандек ҳис этди.\nАна шу жирканчлик домида бўғилиб қолаётгандек бўғзига алланима тиқилди. Эрининг феълини билгани боис, унинг талабидан қочиб қутулолмаслигига ақли етди. Бироқ, қачонгача бундай иллат ичида яшаш мумкин? Ахир у бахт салтанатининг маликаси бўлишни истамаганмиди? Нима энди бир умр феъли бузуқ бир кишининг ахлоқсиз хатти-ҳаракатлари қурбонига айланадими? Йўқ, бунга чора кўриш керак. Бунга якун ясаш даркор.\nАёл ана шу ўй-хаёл билан режа тузди. Ҳа, аёл кишининг хийласи қирқ туяга юк бўлади, деб бежиз айтишмаган экан. Неъматжон тўшакдаги хоҳишини талаб қилиб улгурмасидан Насибахон унга қарши режа ишлаб чиқди. Унга биноан эрига мулойимлик билан, балки муғомбирлик билан жилмайди. Хоҳишини ўзининг хоҳишига уйғунлаштирмоқчи эканлигини айтди. Қизиқиб қолган эр ихтиёрини буткул аёлига топширди. Ҳаммаси хамирдан қил суғургандек енгил кўчганидан хурсанд аёл шу заҳоти иккита этакни олиб, Неъматжонинг қўл-оёғини боғлади. Ҳаракатдан чекланган йигитнинг устига ўтириб олганча, синтетик ип билан томоғидан бўғди. Неъматжоннинг то жони чиқиб улгурмагунча бор кучини йиғиб, бўғишда давом этди.\nХийлагар аёлнинг режаси шу билан якун топмади. Мурдадан эртаси куни қўланса ҳид кела бошлади. Насибахон уни бир ёқлик қилиш кераклигини тушунди. Қўшнисиникига кириб, арра олиб чиқди. Ерда ётган турмуш ўртоғининг танасини ана шу арра билан бўлакларга бўлиб, бир уюм чиқиндига айлантирди. Сўнг ҳожатхонага ташлаб юборди.\nНасибахон шу тариқа бир умр жим юриши, эрининг жасади устидан ахлат тўкишда давом этиши мумкин эди. Кутилмаганда қайинакаси томонидан укасининг бедарак йўқолганлиги тўғрисидаги хабар ички ишлар бўлимида пайдо бўлди. Суриштирувлар бесамар кетмади. Олиб борилган тергов жараёнида аёл бор қилмишини тан олиб, ҳаммасини рўйи-рост айтиб берди. Куни кеча жиноят ишлари бўйича Андижон вилоят судида Насибахон Аҳмедовага нисбатан 10 йил муддатга озодликдан маҳрум этиш жазоси тайинланди.\nУмр инсонга бир марта берилади. Уни қай тарзда яшаш ўзимизга боғлиқ. Бироқ, унутмаслигимиз керакки, биз яшаётган умр нафақат ўзимизга, балки атрофимиздагилар ҳаётига ҳам таъсир қилади. Шундай экан, бир-биримизга фақат яхши амаллар билан таъсир қилайлик. Ҳаётимизни чиройли, мазмунли яшашга интилайлик. Шундоқ ҳам беш кунлик дунёда яхши из қолдирайлик.\n17-03-2020, 15:26, Жамият\n13-03-2020, 10:36, Жамият\nЭнди «Никоҳ шартномаси»сиз қонуний никоҳдан ўтиб бўлмайди\n15-02-2019, 19:07, Жамият\n15-02-2019, 17:30, Жамият\n18-01-2018, 13:09, Жамият


Тожик имомлари мусуолмонларни Ислом Уйғониш Партиясини ёпишга чақирди\nТожикистондаги бир нечта масжид имоми мусулмонларни Ислом Уйғониш Партиясини ёпиш ғоясини қўллаб-қувватлашга чақирди.\nЖума намозидаги маъруза пайтида имомлар Марказий Осиёдаги ягона исломий партияни тугатиш масаласини референдумга олиб чиқишга чақиришди.\n27 март куни имомларга тарқатилган мактубда партияни тарқатиб юбориш Тожикистонга “исломий экстремстлар тинчлик ва барқрорликни изидан чиқараётган бошқа мамлакатлар тақдирини” бошдан кечирмаслигига ёрдам бериши таъкидланади.\nМаълум бўлишича, мазкур мактуб давлат ҳомийлигида фаолият юритадиган Исломий марказ томонидан тайёрланган. Бу ташкилот мамлакат масжидларига жума намозида ўқиш тавсия этиладиган маърузаларни тайёрлаб беради.\nҲукумат Ислом Уйғониш партиясига нисбатан босимни кучайтирган. Бу партия 1 март кунги сайлов натижасида, парламентдаги ўрнидан маҳрум бўлди.\nДушанбе марказий масжидидаги жума намозида Тожикистон Муфтийси муовини Домулло Саидакбар партияни референдум орқали тарқатиб юборишга чақирди. Унинг айтишича, тожик мусулмонлари тарихи ва маданиятида сиёсий тузилмаларга аъзо бўлиш урфи бўлмаган.